Albani je čestitao premijeru pobedu na predsedničkim izborima. - Radujem se da vidim napredak Srbije u poslednjih nekoliko godina. Srbija je veoma važna za mir i stabilnost Balkana - istakao je Albani.\nTema razgovora bila je i ideja o osnivanju carinske unije u regionu Zapadnog Balkana, što može da bude podsticaj za nova ulaganja kompanija iz Savezne Republike Nemačke, kao i za unapređenje poslovanja nemačkih kompanija koje već posluju u okruženju. Danas nemačke kompanije u Srbiji zapošljavaju oko 35.000 ljudi, a premijer Vučić je izrazio nadu da će ovaj broj zaposlenih uskoro biti povećan.


DSS - Jovanović: Srbija nije faktor destabilizacije u regionu\nJovanović: Srbija nije faktor destabilizacije u regionu\nSamo jaka Srbija, utemeljena nacionalno, politički i vojno, može biti garant mira u regionu, izjavio je FoNetu predsednik Demokratske stranke Srbije (DSS) Miloš Jovanović, napominjući da niko nema ambiciju da vraća „Dušanov grad Skoplje“, već samo da brani celovitost svoje države, kao što poštuje teritorijalni integritet drugih.\nSrbija nije faktor destabilizacije u regionu, rekao je Jovanović u serijalu razgovora Agreman o spoljnoj politici.\nOn Srbiju vidi kao izuzetno snažnu, vojno i mentalno, utemeljenu u nacionalnom konsenzusu i ukazuje da ne bismo smeli da imamo tako različite stavove oko spoljnopolitičkih orijentacija.\nJovanović predvidja da će biti pritisaka na Srbiju, kada je reč o pitanjima Kosova i Metohije i Republike Srpske, ali poručuje da im se „može i mora“ odoleti.\nS obzirom na okolnosti u svetu i ravnotežu velikih sila, on smatra da nema rizika i bojazni od međunarodnih sankcija protiv jedne države.\nZa Jovanovića i koaliciju NADA, kojoj DSS pripada, uopšte se ne postavlja izbor RS ili Kosovo.\nOn nema negativan stav prema inicijativi Otvoreni Balkan, jer zna koliko Srbiji, kao najjačoj ekonomiji regiona, nedostaje radna snaga, ali misli da je ta ideja na momente naivna.\nKako je ocenio, Aleksandar Vučić, predsednik Srbije, tu pokazuje, možda, i određeni stepen naivnosti, jer misli da pomiri svet preko ekonomije.\nDok imate jedan takav geopolitički sukob na Zapadnom Balkanu, kako ga nazivaju evropske birokrate, nema ekonomije i ekonomske saradnje koja može to da izbriše, rekao je Jovanović, pominjući situaciju u Severnoj Makedoniji, krizu u BiH i secesiju Kosova i Metohije.\nPrema njegovom mišljenju, Srbija je pouzdan spoljnopolitčki partner, jer jasno govori šta hoće, šta neće i može, od Kosova i Metohije, pa nadalje.\nKad sebi utuvite u glavu da ste mali narod, da ne možete ništa, onda nećete ništa ni uraditi.\nSrbija nije zemlja od juče, niti je srpski narod od juče, istakao je Jovanović. On je podsetio da je Srbija vojno neutralna zemlja i naglasio da je to apsolutno u skladu sa našom slobodarskom istorijom i tradicijom.\nTo jeste zahtevna pozicija, ali je jedini put ako hoćete da budete subjekat međunarodnih odnosa, a ne njihov predmet, objasnio je Jovanović.\nEvropska unija (EU) je u ozbiljnoj i dubokoj krizi, kao i pojedine njene članice, ukazao je on i konstatovao da zato ne čudi što evropski put Srbije nije tema.\nTo za Jovanovića nije tema i zato što sto se EU neće širiti u dogledno vreme, što su nam rekli više puta, ali je sada došlo do toga da ne daju više ni datume.\nKako je predočio, oni su u ozbiljnoj egzistencijalnoj krizi i svima je to jasno, a nama u DSS još od 2008. godine da je naš evropski proces u direktnoj vezi sa našom teritorijalnom celovitošću, odnosno secesijom Kosova i Metohije.\nSvi znamo da je uslov da eventualno jednog dana postanemo članica EU da se odreknemo naše teritorije, tvrdi Jovanović, koji smatra da je to nedopustivo i da niko u Srbiji to neće uraditi.\nPrema njegovom tumačenju, Unija nema kapacitet, ni volju, ni želju, da bude ozbiljan igrač u međunarodnim odnosima, pa sledstveno tome ni da „markira“ neku teritoriju kao direktnu sferu uticaja.\nJovanović misli da je EU u mnogo čemu instrument SAD, ali ga ne brine pojačano američko angažovanje u regionu.\nToliko su se promenili međunarodni odnosi, više je ravnoteže nego ikada od pada Berlinskog zida, da to zemljama poput Srbije, kako je obrazložio, omogućava veći manevarski prostor i otpor bilo kakvom pritisku.\nPrema njegovoj oceni, velike sile gledaju planetu kao šahovsku tablu, a mi smo samo jedno potencijalno područje za uticaj.\nPonavljajući da je važno što ravnoteža omogućava da države poput Srbije mogu da sprovode neke svoje ambicije, Jovanović je zaključio da smo žilaviji narod, nego što i sami mislimo.


AO: Krajinović obavio posao, Đere nije imao šansi protiv Nadala - Sportska centrala\nAO: Krajinović obavio posao, Đere nije imao šansi protiv Nadala\n9 feb 2021. 09:34\nSrpski teniser Filip Krajinović izborio je plasman u drugo kolo Australijan opena pošto je savladao Holanđanina Robina Hasea sa 3:1.\nPosle 45 minuta igre u prvom setu, Krajinović je uspeo da povede i to nakon taj-brejka, prethodno su obojica uspeli da uzmu po brejk rivalu, a srpski teniser je bio u boljoj situaciji nakon što je on bio taj koji je prvi oduzeo servis rivalu. Ipak, olako je to vratio Hase da bi sve bilo rešeno u taj-brejku.\nNešto lakši posao, Krajinović je imao u drugom setu kada je uspeo da slomi rivala jednim brejkom, ne dozvolivši rivalu da mu ugorzi servis. Kratkog daha trajao je povratak Hasea kada je smanjio u trećem setu, pa je u Krajinović ponovo zaigrao na visokom nivou i posle dva brejka bilo je jasno da će igrati u narednoj rundi.\nOn će se u drugom kolu sastati sa Špancem Pablom Anduharom.\nLaslo Đere nije mogao ništa protiv Rafaela Nadala. Žreb nije bio na njegovoj strani, a kada se uzme i loša forma srpskog tenisera, ovakav scenario bio je za očekivati. Španac je bez većih problema pobedio Đerea za nešto manje od dva sata igre, a srpski igrač je u drugom setu pružio najveći otpor, ali uprkos tome nije bio blizu senzacije. Čak šest puta je Nadal imao brejk loptu u tom delu igre, dok je Đere u 10. gemu veoma zapretio sa tri brejk prilike, ali se drugi teniser sveta snalazio i ipak dobio taj gem.\nKrajinović – Hase 3:1\n(7:6(4), 6:3, 4:6, 6:2)\nĐere – Nadal 0:3\n(3:6, 4:6, 1:6)


vivo zvanično ulazi na srpsko tržište - Internet ogledalo\nYou are at:Home»News»vivo zvanično ulazi na srpsko tržište\n“Veoma nam je drago što možemo da kažemo Zdravo, Srbijo!i zvanično se predstavimo, kao i naše prve pametne telefone za tržište u Srbiji! Naš dolazak je obeležilo vreme puno izazova, a posledice pandemije Korona virusa i dalje osećaju i firme i pojedinci. Ipak, naši planovi za Srbiju i naša posvećenost širenju poslovanja u Evropi ostali su nepromenjeni. Ovo je u skladu sa filozofijom naše kompanije – da radimo pravu stvar na pravi način”, istakao je Deni Deng, potpredsednik i predsednik kompanije vivo za Evropu, i dodao: “Naše evropsko putovanje započetli smo tek u oktobru prošle godine, a već smo dobili izuzetne povratne informacije i pozitivne utiske od naših poslovnih partnera i korisnika. Od našeg prvog koraka i ulaska na međunarodno tržište 2014. godine, posvećeni smo stvaranju novih kvalitetnih iskustva za naše korisnike. Budući da uvek mislimo na njih i brend smo koji voli više od 400 miliona ljudi širom sveta, sigurni smo da ćemo uskoro steći nove prijatelje i u Srbiji”\nAdreno 610 CPU Android 11 Deni Deng globalni proizvođač pametnih telefona microSD Qualcomm Snapdragon 665 čipset vivo vivo NEX vivo X1 vivo X5Max vivo Y20s


Vlada RS potrošila četiri miliona KM za rad predstavništava u svijetu - Klix.ba\n3.6.2015. u 12:15\nIz budžeta Republike Srpske (RS) u prošloj godini je utrošeno oko četiri miliona KM za rad predstavništava tog bh. entiteta u inostranstvu, a više od tri miliona za usluge savjetovanja, zastupanja te pružanje konsultantskih usluga za potrebe Vlade RS-a i to pod oznakom "tajno" s tri firme iz inozemstva.\n"Ugovori su zaključeni na period od godinu dana (do 31.decembra 2014. godine). Vlada RS-a je utvrdila stepen tajnosti na ove ugovore “interno“ i u skladu sa Zakonom o javnim nabavkama Bosne i Hercegovine nije proveden postupak javne nabavke", stoji u revizorskom izvještaju.\nMinistarstvo je dostavilo Vladi Informaciju o radu i finansiranju predstavništava RS-a u inostranstvu u 2014. koja je prihvaćena zaključkom od 19.marta ove godine.\nNeutrošena sredstva predstavništava na dan 31.decembra 2014. godine iznose 531.090 KM, što je 13 posto od ukupnih sredstava namijenjenih predstavništvima odobrenih rebalansom budžeta i naknadnim relokacijama.\nMinistarstvo za ekonomske odnose i regionalnu saradnju RS-a se opredijelilo za ponudu osiguravajuće kuće čija cijena usluga nije najpovoljnija, te ponovo prekršilo Zakon o javnim nabavkama Bosne i Hercegovine.


Šta je sve sporno u tajnoj nabavci 710 „škoda“ za policiju | Insajder\nŠta je sve sporno u tajnoj nabavci 710 „škoda“ za policiju\nMilun Todorović, gradonačelnik Čačka, funkcioner SNS-a, bio je prema istraživanju Insajdera, na jednoj od direktorskih funkcija u kompaniji Auto Čačak u trenutku kada je ministar policije Nebojša Stefanović na svečanoj ceremoniji predao 710 automobila marke „škoda“ policijskim upravama.\nZbog činjenice da ova nabavka nosi oznaku tajnosti mnoga pitanja ostala su do danas bez odgovora, pa nije čak poznato ni to koliko su plaćena ova vozila.\nJedini uvoznik „škode“ za Srbiju od 1996. je kompanija Auto Čačak. Vlasnik kompanije Auto Čačak je dugogodišnji privrednik iz Čačka Milenko Kostić Kole, za kojeg su čak i pojedini političari navodi da je blizak svakoj vlasti. Milun Todorović bio je generalni direktor ove kompanije od 2003. do jula 2016.\nTodorović je na izbornoj skupštini Srpske napredne stranke 28. maja 2016. godine izabran za člana Predsedništva te stranke, a već u junu je izabran za novog gradonačelnika Čačka na listi SNS-a.\nDok je mesec dana kasnije prestao da obavlja funkciju direktora Auto Čačka, istraživanje Insajdera je pokazalo da je na funkciji direktora ogranka ove velike privatne kompanije na Novom Beogradu ostao sve do 22. septembra ove godine.\nČinjenica da je u trenutku nabavke automobila Todorović bio istovremeno funkcioner SNSa i jedan od rukovodilaca u Auto Čačku otvara brojna pitanja zbog kojih bi Vlada Srbije u interesu javnosti morala da skine oznaku tajnosti sa ove nabavke.\nStranačke veze, tajna nabavka, nespretna objašnjenja\nNovinari Insajdera uputili su Milunu Todoroviću pitanja da li je na bilo koji način učestvovao u postupku nabavke 710 „škoda“ za policiju, kao i da li je Agenciji za borbu protiv korupcije prijavio da obavlja jednu od direktorskih funkcija u privatnoj kompaniji Auto Čačak na kojoj je ostao nakon što je postao funkcioner i imenovan za gradonačelnika Čačka.\nDo ovog trenutka nismo dobili odgovor ni od Todorovića ni od Agencije za borbu protiv korupcije.\nKako je nabavka 710 “škoda rapid” za policiju sprovedena tajno do danas nije moguće saznati kakvi su bili uslovi predviđeni konkursnom dokumentacijom, koliko je koštala nabavka, da li je ugovor potpisan samo sa Auto Čačkom kao uvoznikom ili je u ovom velikom poslu sa državom učestvovalo više firmi koje se bave distribucijom „škoda“.\nPredstavnici vlasti tvrde da je ponuda za automobil tipa „škoda“ bila najpovoljnija i da je upravo to bio glavni kriterijum za izbor dobavljača. Za ovakva uveravanja predstavnici institucija nisu ponudili nikakve argumente i dokaze, iako se radi o jednoj od najvećih kupovina vozila za potrebe policije.\nPodsetimo, državni sekretar MUP-a Srbije Miroslav Miličković ranije je rekao da je nabavka vozila urađena na osnovu zaključka Vlade Srbije, a na pitanje zašto je to tako predsednica Vlade Ana Brnabić navodi da je razlog „specifikacija vozila“ policije, da su, prema njenim informacijama, zbog specifikacija, nabavke vozila za policiju uglavnom tajne.\nMeđutim, na pitanje u čemu je razlika između ove nabavke vozila i one raspisane u maju ove godine za potrebe pogranične policije, predsednica Vlade juče nije imala jasan odgovor.\nInače, upravo je MUP na tenderu koji je raspisan u maju ove godine od firme Auto Čačak nabavio dva automobila. U ovom slučaju, za razliku od velike nabavke 710 automobila, objavljena je sva tenderska dokumentacija, od konkursne sa sve specifikacijama pa sve do obaveštenja o zaključenom ugovoru.\nPodsetimo, odluku Vlade da sve informacije u vezi sa nabavkom 710 „škoda“ proglasi tajnom kritikovala je nevladina organizacija Transparentnost Srbija.\nOni su čak najavili inicijativu izmene člana 128. Zakona o javnim nabavkama koji reguliše nabavke iz oblasti odbrane i bezbednosti, odnosno omogućava tajnost nabavki, uz zaključak da obim tajnih nabavki po ovom članu mora da se smanji.\nProgramski direktor Transparentost Srbija Nemanja Nenadić, između ostalog, je konstatovao da „nije sporno da je nabavka potrebna, ali da jeste sporna procedura, i to po nekoliko osnova.\nOn konstatuje da postoji velika nelogičnost u tome da se primopredaja vozila obavi javno i svečano, a sa druge strane potpuno odsustvo informacija o samoj nabavci tih istih vozila.\nTender koji je dobio Auto Čačak osporavan i 2004.\nNabavka više od 710 škoda nije prvi veliki posao koji je Auto Čačak radio za državu.\nJedan od tendera koji je takođe osporavan u javnosti sproveden je 2004. godine kada je Vlada nabavila više od 200 novih automobila preko Auto Čačka za potrebe državnih organa.\nNa ovom tenderu učestvovale su tada i kompanije“Delta M” i “Porše”, koje su tvrdile da imale bolje ponude.\nObjašnjenje je tada bilo da je Auto Čačak izabran zbog ponuđenog broja servisa i duže garancije, a na tvrdnje da je država nabavila upravo „škode“ zbog bliskosti vlasnika Auto Čačka sa liderom Nove Srbije Velimirom Ilićem, vlasnik ove privatne kompanije Milenko Kostić odgovorio je na sledeći način:\n„Neki su našu pobedu na tenderu odmah povezali sa Velimirom Ilićem, ministrom za kapitalne investicije u Vladi Srbije, jer smo mi iz istog kraja. U tome nema istine, jer ne može meni Velja da određuje cenu automobila. Mi smo i ranije Vladi isporučivali naša vozila, pa i u vreme kada Ilić nije bio ministar. Pretprošle i prošle godine smo republičkim organima isporučili 150 naših vozila, pa je i ova Vlada, verovatno zadovoljna kvalitetom i cenom, odabrala na tenderu baš nas“.\nSuđenja lokalnim funkcionerima uz aplauze: Amnestiranje i bahatost umesto političke odgovornosti (VIDEO)\nU nastavku suđenja koje je podelilo Lučane na ljude i neljude svedočio bivši radnik vojne fabrike\nDržava će ipak morati da otkupljuje zemljište koje je pre tri godine ispod cene prodala Al Dahri


nedelja, 13. oktobar 2019. 19:53h\nUčesnici ragbi turnira u Starčevu Radivoj Ćosić\nPrvi turnir održan je u nedelju, 6. oktobra na kojem su učestvovale ekipe Crvene zvezde, Rada, GRK Vršca i domaćina Borca iz Starčeva.\nKadeti Borca su pokazali snagu i moć na terenu i sa tri pobede ubedljivo osvojili prvi turnir. Redom su se ređale pobede protiv ekipa: Crvena zvezda sa 19-0, Vršac sa 46-7 i na kraju Rad sa 26-7.\nPlasman posle prvog turnira je bio sledeći:\n1 Borac 10 bodova\n2 Rad 8 bodova\n3 Vršac 6 bodova\n4 Crvena zvezda 4 boda\nTrener Borca Radivoj Ćosić nije krio zadovoljstvo.\nZnao sam da su nam deca dobra, ali da su ovoliko dominantni to je iznenađenje i za mene. Na ovaj način su deca iskazala zahvalnost klubu zbog dobro odrađenih priprema na Divčibarama i gostovanju u Kečkemetu na proslavi 40 godina ragbija gde su u konkurenciji 20 klubova iz Austrije, Slovačke, Rumunije, Bosne, Hrvatske, Srbije i Mađarske osvojili četvrto mesto, rekao je Ćosić.\nDrugi turnir u okviru Prvenstva Srbije održan je 13. oktobra i to je ujedno bio i turnir "Otvorenog prvenstva Vojvodine". Pored Borca, na turniru su se takmičile i ekipe Dinamo 1954, Rad, GRK Vršac i Loznica.\nEkipa Borca je potvrdila svoju dominaciju tako što je redom savladala Loznicu 29-0, Dinamo 1954 10-7, Vršac 21-5 i odigrala 0-0 sa ekipom Rada.\nEkipa Dinamo 1954 je u prvom kolu savladala Rad 7-0, zatim Loznicu 20-0 izgubila je od Borca 7-10 i odigrala nerešeno sa Vršcem 12-12.\nPlasman posle drugog turnira je sledeći:\n1 Borac 20 bodova\n2 Rad 14 bodova\n3 Vršac 10 bodova\n4 Dinamo 1954 8 bodova\n5 Crvena zvezda 4 boda\n6 Loznica 2 boda\nIgor Tomašić, trener mlađih kategorija Borca je izjavio da sada još jedan pehar, "Otvoreno prvenstvo Vojvodine", krasi njihove vitrine.\nPred nama je još jedan turnir u okviru Prvenstva Srbije. Trenutno imamo lepu zalihu bodova, ali idemo na pobedu kako bi se okitili i titulom državnog prvaka, rekao je Tomašić.\nVladimir Ambruš, trener Dinama 1954 nam je rekao da njegovi igrači umalo da od gotovog naprave veresiju.\nOsvojili smo drugo mesto na turnir zbog boljeg međusobnog skora sa ekipom Rada jer imamo isti broj bodova. Bila nam je potrebna pobeda u poslednjoj utakmici turnira protiv Vršca, ali moji momci su ušli opušteno i to im se obilo o glavu. Srećom po nas utakmica je završena nerešeno, rekao je Ambruš.\nĐurica Beneč, trener GRK Vršac kaže da rad sa ovom decom polako daje rezultate.\nAko nastavimo ovim tempom, za 2-3 godine imaćemo kvalitetne juniore, a zatim i seniore. Ovi turniri pokazuju da se najbolji ragbi igra u Južnom Banatu i želimo da nastavimo istim tempom, kazao je Beneč.\nPredsednik Ragbi saveza Vojvodine Dragan Sekulović ističe da je ovo treća godina za redom da se organizuje Otvoreno prvenstvo Vojvodine.\nOstaje žal što nije bilo više ekipa, ali polako rastemo iz godine u godinu. S obzirom da je ovo otvoreno prvenstvo sledeće godine očekujemo i ekipe iz inostranstva. Meni je pripala ta čast da ovogodišnjem pobedniku uručim pehar a izuzetno mi je drago što su na turniru bile prisutne i devojke i to u ekipi Loznice i domaćina Borca koja je ujedno i kapiten ekipe, zaključio je Sekulović.


Ferguson: Vidić hteo da ide u rat da brani Kosovo : Nadlanu.com\nFerguson: Vidić hteo da ide u rat da brani Kosovo\n"Bekam je mislio da je veći od Aleksa Fergusona. Trener ne sme da dozvoli da igrač preuzme svlačionicu. Mnogi su pokušali... Najveći autoritet u Mančester junajtedu je trener. Tada mu je odzvonilo", napisao je Ferguson.\nŠkotsi trener je naveo da nikad nije razmišljao o tome da postane selektor reprezentacije Engleske.\nOn je naveo da je bio iritiran zato što je medicinsko osoblje engleske reprezentacije dolazilo na treninge Mančester junajteda da proverava da li su fudbaleri stvarno povređeni.\n"Često sam osećao da je to uvreda za nas. Pitam se da li mi nisu verovali zato što sam Škot", napisao je Ferguson.\nFerguson je bio trener Mančester junajteda 27 godina, za to vreme klub je zabeležio 895 pobeda, 338 remija i 267 poraza.\naleks fergusonfudbalkosovo i metohijanemanja vidić


Vlade FBiH utvrdila Nacrt zakona o sigurnosti i zdravlju na radu - Klix.ba\nBiH Vlade FBiH utvrdila Nacrt zakona o sigurnosti i zdravlju na radu\nVlade FBiH utvrdila Nacrt zakona o sigurnosti i zdravlju na radu\n19.11.2013. u 14:56\nNa današnjoj sjendici Vlade Federacije Bosne i Hercegovine utvrđen je Nacrt zakona o sigurnosti i zdravlju na radu kojim se utvrđuju prava, obaveze i odgovornosti poslodavaca i radnika u vezi s provođenjem i poboljšanjem sigurnosti i zdravlja na radu.\nNovim zakonom utvrđuje se i sistem pravila čijom primjenom se postiže sprječavanje povreda na radu, profesionalnih oboljenja, i drugih oboljenja u vezi s radom, kao i zaštita radne okoline.\nPropisana je i obaveza poslodavca da primijeni mjere sigurnosti i zdravlja na radu, da osigura radnicima usluge specifične zdravstvene zaštite, kao i obaveze u vezi organiziranja poslova sigurnosti i zdravlja na radu, prve pomoći, protivpožarne zaštite i evakuacije radnika, obavještavanja, savjetovanja i uključivanja radnika i njihovih predstavnika.\nU obrazloženju za donošenje ovog zakona navodi se da je Zakon o zaštiti na radu iz 1990. godine bilo neophodno osavremeniti i uskladiti s nastalim promjenama, a u okviru reforme radnog zakonodavstva.\nOvim zakonom se osigurava sistem pravila čijom primjenom se postiže prevencija u nastajanju povreda na radu, profesionalnih i drugih oboljenja u vezi s radom, posebna zaštita žena u vezi s materinstvom, mladih, invalidnih osoba i profesionalno oboljelih osoba od daljeg oštećenja zdravlja i umanjenja radne sposobnosti, očuvanje radne sposobnosti starijih radnika u granicama primjerenim njihovoj životnoj dobi, kao i zaštita radne okoline.\nOsim toga, Nacrt zakona usklađen je s međunarodni aktima, saopćeno je iz Ureda za odnose s javnošću Vlade FBiH.\nTakođer, ovim zakonom se osigurava i njegova efikasna i dosljedna primjenu provođenjem i vršenjem inspekcijskog nadzora i poduzimanjem odgovarajućih mjera inspektora rada.\nPrije nego što se o Nacrtu zakona o sigurnosti i zdravlju na radu izjasni Federalni parlament, o njemu će raspravljati Ekonomsko-socijalno vijeće za teritoriju FBiH, navodi se u saopćenju.


Dodik: Da se ispita rad Osnovnog suda u Zvorniku i da se utvrdi krivična odgovornost | Zvornik Danas\nDodik: Da se ispita rad Osnovnog suda u Zvorniku i da se utvrdi krivična odgovornost\non: 26. априла 2017 In: izbor urednika, naslovna, VIJESTI, Zvornik\nBANJALUKA – Predsjednik Republike Srpske Milorad Dodik rekao je da je danas deblokiran račun kompanije „Alumina“.\nDodik je na konferenciji za novinare u Banjaluci dodao da svaka vrsta spekulacija mora biti odbačena i da pravosuđe mora raditi profesionalno, javlja Srna.\n„Povodom ovakvih odluka u pravosuđu koje smo imali u Zvorniku, očigledno postoji niz sumnji u adekvatnu upotrebu prava“, rekao je Dodik.\nPredsjednik Srpske traži od Visokog sudskog i tužilačkog savjeta /VSTS/ BiH da ispita rad Osnovnog suda u Zvorniku i suspenduje predsjednika tog suda, dok ne bude utvrđena prava istina o prouzrokovanoj blokadi.\n„Stojim iza onoga što je interes radnika i danas sam bio spreman da, ukoliko ne dođe do ove deblokade, preduzmem niz mjera i u partiji i na lokalnom nivou koje bi dovele do razrješenja ove situacije“, rekao je Dodik.\nOn je naveo da postoji rok od 60 dana dovoljan da se VSTS izjasni, da stečajni povjerioci u „Birču“ kažu svoje, da se vidi da li je sud u Zvorniku postupao pravilno kada je „gotovo samo prepisao“ odluku suda iz Litvanije, ne ulazeći u suštinu, te da se razmotri šta učiniti u uslovima kada već postoji odluka suda koja govori da nisu zakonita potraživanja Ukio banke.\nDodik je ocijenio da to ne može biti predmet spekulativnih političkih procjena, već isključivo stručne sudske procedure koja mora dati odgovor na to.\n„Vidimo i da na drugim mjestima ima mnogo problema u pravosuđu i vjerujem da je ovdje pravosuđe bilo to koje je doprinijelo usložnjavanju ovog problema. Moramo da znamo da li je sud u Zvorniku postupio pravilno i, ako se utvrdi da nije, da se podnese krivična odgovornost za sve koji su učestvovali u ovom, od sudija do onih koji su to tražili, jer je nanesena ozbiljna šteta `Alumini`“, zaključio je predsjednik Srpske.\nOn je najavio da će danas biti isplaćene plate u „Alumini“, što najbolje govori o naporima koji su uloženi da dođe do ovakvog rješenja.\n„Nijedan fening nije povučen po osnovu blokade, nema nikakvog dogovora Vlade i firme `Pavgord`, niti Vlada to može uraditi i to je čista spekulacija. Koliko znam, u Vladi je dogovoreno da se vidi kako dalje, a mislim da ne možemo ići dalje ukoliko se ne utvrdi da li je sud – sud ili mjesto spekulacije. A, da bi se to utvrdilo predsjednik VSTS-a mora naložiti da se ispita procedura i da li je ovo normalno postupanje suda“, ocijenio je Dodik.\nOn je podsjetio da je „Pavgord“ tražio deblokadu računa „Alumine“, te da nikakav novac nije bilo ni moguće odobriti.\n„Sumnjam da je izvršen pritisak na sud u Zvorniku da donese ovakvo rješenje za blokadu i tražim da nadležni u pravosuđu ispitaju da li je to istina. Niko ne treba da bude gubitnik, pogotovo radnici i cijeli kraj od Zvornika do Milića, jer je gotovo 20.000 ljudi direktno vezano za poslovanje ove firme i to se ne smije dovesti u pitanje“, poručio je Dodik.\nOsnovni sud u Zvorniku blokirao je račun „Alumine“ 12. aprila.\nDeblokada računa „Alumine“ uslijedila je nakon odluke Okružnog privrednog suda u Bijeljini od ponedjeljka, 24. aprila, kojom je Fabrika glinice „Birač“ u stečaju dobila spor protiv litvanske Ukio banke, koja je tu fabriku tužila za potraživanje od 155 miliona KM.\nOznake: aluminablokada računadodikosnovni sudpavgordzvornik


Zoran Terzić posle odlaska: Ne treba trošiti reči koliko je teško - Sportska centrala\nZoran Terzić posle odlaska: Ne treba trošiti reči koliko je teško\n17 jan 2022. 12:37\nDoskorašnji selektor odbojkašica Srbije Zoran Terzić izjavio je da nije bilo lako da donese odluku da napusti slekciju Srbije posle 20 godina provedenih na klupi.\nNjemu je istekao ugovor sa Odbojkaškim savezom Srbije i obe strane su se dogovorile da se saradnja ne nastavi.\n– Nekako smo svi bili svesni da će doći taj momenat kada ću ja prestati da budem selektor, i ja i ljudi iz Saveza i igračice. Desilo se da na taj jubilej na 20 godina rada u reperzentaciji dođe do toga više nisam trener reprezentacije. Dugujem ogromnu zahvalnost za ovaj period svim igračicama, a bilo ih je mnogo, koje su učestovale u ovoj našoj lepoj priči svih 20 godina, svim mojim saradnicima bez kojih ne bismo mogli da napravimo rezultate, kao i Savezu, koji je uvek stajao iza nas i pomogao da osvarimo sve ovo – rekao je Terzić u izjavi za Odbojkaški savez Srbije.\nTerzić je sa Srbijom osvojio 20 medalja na najvećim odbojkaškim takmičenjima.\n– Ne treba trošiti reči koliko je teško. Posle 20 godina ne može da bude lako da se donese jedna takva odluka. U nekom razgovoru sa čelim ljudima Saveza i neke moje dalje motivacije, energije i svega drugog, takav je dogovor bio da prestanem da radim ovaj posao, da odmorim od naše reprezentacije neko vreme. Definiitno da ja tu repereznataciju osećam kao svoju svih ovih 20 godina. Tako će biti i u narednom periodu, do kraja života, drugu zemlju nemam i u svakom smislu u svakom momentu ću biti na raspolganju za bilo koju vrstu pomoći, da li nju tražio novi trener ili Savez, rekao je trofejniji stručnjak.\nNa kraju je naglasio da će biti tu za bilo koju vrstu pomoći\n– Imamo respektabilnu ekipu koja u narednom periodu može da zadrži kontinuitet rezultata, čak možda i da ga poboljša. To je skup devojaka koje su navikle da pobeđuju, koje žele da igraju svim srcem za reperezentaciju, to je ono što nas je vodilo ka uspesima. Puno sreće, sve najbolje želim mom nasledniku i ekipi. Još jednom, uvek ću biti tu za bilo koju vrstu pomoći, sa srećom, zaključio je Terzić.


Foto: N.N. | Održan koncert "Jesenja rapsodija" za sugrađane\nSrna 22.10.2020 16:39\nPRNJAVOR - Učenici Škole za osnovno i srednje muzičko obrazovanje "Konstantin Babić" u Prnjavoru održali su danas ispred škole koncert "Jesenja rapsodija" za svoje sugrađane, kojima su se predstavili sa ukupno 24 melodije.\nDirektor Škole Đorđe Kovačević rekao je u izjavi Srni da učenici bez redovnog održavanja koncerata nisu zadovoljni jer ne mogu da pokažu znanje, nemaju motivacije.\n"Kada im u ovakvim specifičnim okolnostima upriličimo mini-koncert koji može da pogleda manji broj ljudi oni su srećni i zadovoljni, vide da njihov trud nije uzaludan. Umjetnici su oslonjeni na publiku koja im održava tempo obrazovanja i rada", istakao je Kovačević.\nOn je izrazio zadovoljstvo znanjem učenika postignutim od septembra do sada, ali i rezultatima koje su pokazali tokom onlajn nastave u prošloj školskoj godini.\n"Nije jednostavno učiti muziku pomoću aplikacija i interneta, ali volja i želja za onim što volite da radite prevazilazi sve probleme", rekao je Kovačević.\nPedagog u ovoj školi Gordana Babić napomenula je da je na prvom ovogodišnjem koncertu učenika na otvorenom bilo zastupljeno svih šest smjerova - violina, harmonika, gitara, klarinet, flauta i klavir.\n"Potrudili smo se da napravimo raznolik program, da naši sugrađani uživaju u muzici, a našim učenicima smo na ovaj način dali priliku da pokažu šta su naučili u protekla dva mjeseca. Osim obaveznih, planiramo još neke koncerte, ukoliko dozvoli epidemiološka situacija", rekla je Babićeva za Srnu.\nProfesor Zlatan Milić naveo je da je repertoar koncerta bio prilagođen svim uzrastima, od poznatih klasičnih kompozicija za najmlađe, do zahtjevnijih tema i djela popularne i filmske muzike za stariju publiku.\n"Popularnom i filmskom muzikom nastojimo da motivišemo djecu da zavole, kako klasičnu, tako i sve oblike ozbiljne muzike", pojasnio je Milić.\nKoncert je održan uz poštovanje svih epidemioloških mjera preporučenih od Instituta za javno zdravstvo Republike Srpske.


Zaev pozvao Makedonce da na izborima oslobode zemlju 'ostataka kriminalnog režima' | Novine Toronto\nZaev pozvao Makedonce da na izborima oslobode zemlju 'ostataka kriminalnog režima'\nLider vladajuće SDSM Zoran Zaev pozvao je građane Makedonije da u iduću nedelju masovno izađu na lokalne izbore i glasaju za kandidate njegove stranke, kako bi "oslobodili zemlju od ostataka kriminalnog režima" VMRO DPMNE Nikole Gruevskog.\n"Bitka još nije završena! Ono što je ostalo od kriminalnog režima Nikole Gruevskog, iz petnih žila se bori da opstane preko gradonačelnika. Dragi građani, izađimo masovno na izbore 15. oktobra da zaokružimo promene i oslobodimo zemlju od ostataka režima", rekao je Zaev na centralnom predizbornom mitingu SDSM u Skoplju.\nNavodeči da ASDSM na izbore izlazi u koaliciji sa 22 političke partije svih etničkih grupacija i političkih profila, Zaev je pozvao građane da masovno pokaži da su prevazišli Gruevskog i njegove kadidate za gradonačelnike.\n"U Makedoniji nema više mesta za kriminal i podele. Tražimo podršku levičara, desničara, centrista, svih! Da stigne život u svaki grad i svako selo!", rekao je Zaev.\nLider SDSM i premijer Makedonije, istakao je da je njegova vlada za samo četiri meseca pokazala da odgovorno raspolaže budžetom, za razliku od prethodne vlade VMRO DPMNE, i da je izvukla Makedoniju iz političke izolacije.\n"Danas je Makedonija čvrsto korača ka NATO i EU", istakao je Zaev, najavljujući i bolju saradnju centralne sa lokalnim vlastima posle izbora.\nZaev koji je danas napunio 43 godine, pre govora je izvadio telefon iz džepa i napravio "selfi" ispred njih, govoreći da to "ne sme da propusti".\nKandidat SDSM za gradonačelnika Skoplja Petre Šilegov je pozvao građane Skoplja i Makdeonije da "zadaju poslednji udarac režimu, bandi Nikole Gruevskog".\n"Skoplje, Skopljaci, Makedonijo, građani Makedonije, hajde da im damo crveni karton"!, rekao je Šilegov, visoki funkcioner i poslanik vladajuće stranke.\nRelevantne ankete koje su objavili Televizija Telma, američki republikanski institut IRI i agencija Brima Galup, pokazuju da SDSM prvi put posle 10 godina ima prednost nad konkurentskom VMRO DPMNE.\nVlast u većini lokalnih samouprava u poslednja tri izborna ciklusa drži sada opozicioni VMRO DPMNE bivšeg premijera Nikole Gruevskog, dok sada vladajući SDSM Zorana Zaeva ima samo tri gradonačelnika - u Strumici, Kumanovu i skopskoj opštini Centar.\nŠesti lokalni izbori u Makedoniji biće sprovedeni na 3.480 biračkih mesta u 80 opština i u gradu Skoplju.\nKampanja u prvom krugu za izbor gradonačelnika i opštinskih odbornika biće završena u petak, 13. oktobra u 24.00, a drugi krug izbora za gradonačelnike biće održan dve sedmice kasnije, 29. oktobra.


SNV KiM angažovao lobi agenciju u Rusiji\nРубрика: Друштво Аутор: новинарство пута прочитано Датум: 20.01.2007 Одштампај\nPovodom upućivanja Apela Srpskog nacionalnog veća Kosova i Metohije (SNV KiM) i Episkopa raško-prizrenskog i kosovsko-metohijskog Artemija ruskom predsedniku Vladimiru Putinu, Ruskoj pravoslavnoj Crkvi i ruskom narodu, i angazovanja ruske agencije ATS-1 od strane SNV KiM radi ostvarivanja srpskih nacionalnih i državnih interesa na Kosovu i Metohiji, SNV KiM izdaje sledeće,\nSNV KiM i njegov duhovni vodja Episkop rasko-prizrenski i kosovsko-metohijski Artemije, uputili su zahvalnost predsedniku Rusije Vladimiru Putinu, Ruskoj pravoslavnoj Crkvi i celokupnom ruskom narodu na pomoći i podršci koju pružaju u vrlo važnom trenutku za srpski narod i državu Srbiju, u procesu rešavanja budućeg statusa Kosova i Metohije.\nU apelu upućenom predsedniku Rusije Vladimiru Putinu, institucijama ruske federacije i celokupnom ruskom narodu, SNV KiM moli da i dalje ostanu dosledni u svojim principijelnim stavovima, zasnovanim u smislu kompromisnog resavanja budućeg statusa Kosova i Metohije, poštujuci medjunarodno pravo i poredak na kojima počivaju Ujedinjene Nacije.\nPostovanje medjunarodnog prava i poredka za šta se zalažu država Srbija, Ruska federacija, i u poslednje vreme dobar deo zemalja Evropske Unije u smislu dogovornog i kompromisnog rešenja, jeste jedini garant pravičnog i dugoročnog rešenja budućeg statusa Kosova i Metohije, kao i garant mira i bezbednosti u ovom delu evrope.\nZbog neophodnosti permanentnog delovanja i iznošenja istine ruskoj javnosti o Srbiji i srpskom narodu u pokrajini, SNV KiM je pored uključivanja u rad agencije za lobiranje u Americi i zapadnim zemljama, angažovalo i agenciju ATS-1 koja će u ruskoj federaciji lobirati radi ostvarivanja srpskih nacionalnih i državnih interesa i očuvanja Kosova i Metohije ugranicama države Srbije.\nSNV KiM se iskreno nada da ce ovakav pristup rada Veća u smislu anagažovanja lobi agencija za ostvarivanje interesa Srba i srpske države, podstaći i ostale institucije i pojedince da se pridruže, i na taj način daju pun doprinos u odlučujućoj bitci koja se vodi za Kosovo i Metohiju.\nPredsednik SNV KiM, Dragan Velic\n« « Претходне вести: Eto, “Filaret” nas napusti\nНаредне вести: Sasvim lično: Sramota za SPC » »\n1 коментар у вези “SNV KiM angažovao lobi agenciju u Rusiji”\nSrdjan Novakovic, 20.09.2007, 16:50\nMnogaja ljeta,Vase Preosvestenstvo!


Prevođenje sadržaja sa grčkog na znakovni jezik - Audio verzija\nPrevod sa grčkog na znakovni jezik\nIako se u našoj zemlji i dalje, nažalost ne posvećuje dovoljna pažnja osobama koje imaju poteškoća sa čulom sluha, činjenica je da znakovni jezak i prevodi na njega moraju u dogledno vreme zauzeti mnogo važnije mesto u našoj sredini. Zato i ne čudi što se javila potreba za prevodom sa grčkog jezika na znakovni, uzevši u obzir da postoji veliki broj vrlo zanimljivih grčkih serija, ali i filmova, odnosno različitih emisija koje treba omogućiti za gledanje i osobama sa poteškoćama vezanim za čulo sluha.\nNa svu sreću, ipak postoje neke televizijske stanice koje vode računa i o ovoj grupi ljudi, pa tako možete videti prevod informativnih emisija, recimo. Upravo takvu vrstu prevođenja sa grčkog jezika na znakovni će izvršiti i naši sudski tumači i prevodioci, a uz to našim klijentima nudimo i titlovanje tako obrađenih sadržaja.\nNaravno, morate znati i to da se u ovom slučaju titlovanje vrši na našem jeziku, uzevši u obzir da gotovo svaka zemlja u svetu ima znakovni jezik koji je prilagođen pravilima jezika koji je u toj zemlji zvaničan. Bez obzira da li su vam potrebni prevodi sa grčkog jezika na znakovni za filmove različitih žanrova, serije ili, pak informativne, odnosno zabavne ili obrazovne emisije, možete biti sigurni da će prevodilac i sudski tumač Akademije Oxford, odnosno profesionalni titleri koji su takođe članovi našeg tima, ispuniti vaša očekivanja i izvršiti ovu uslugu na maksimalno profesionalan i korektan način, a po cenama kojima ćete biti više nego zadovoljni.\nPrevođenje emisija sa grčkog na znakovni jezik\nSa grčkog jezika na znakovni, naši prevodioci i sudski tumači obrađuju sve vrste emisija, bilo da je u pitanju informativna ili obrazovna, odnosno zabavna ili ma koja druga.\nUzevši u obzir da je znakovni jezik specifičan, to morate znati da se prevođenje emisija u ovoj kombinaciji jezika vrši na uobičajen način, koji podrazumeva da je na televizijskom prijemniku prisutna i ikonica koja prikazuje našeg stručnjaka. Ppored toga Prevodilački centar Akademije Oxford svim svojim klijentima koji su zainteresovani za prevod emisija sa grčkog jezika na znakovni nudi i njihovo titlovanje, stim što posebno naglašavamo da se titlovanje u ovim situacijama vrši na naš jezik, uzevši u obzir da je poznato da svaka zemlja ima znakovni jezik koji je prilagođen zvaničnom.\nPrevođenje filmova sa grčkog jezika na znakovni\nOno po čemu se Prevodilački centar Akademije Oxford definitivno izdvaja u odnosu na ostale institucije ovog tipa jeste i činjenica da našim klijentima nudimo prevod filmova sa grčkog na znakovni jezik. Međutim to nije sve, jer kod nas vas očekuje i njihovo titlovanje, budući da su u našem timu i profesionalni titleri točka.\nOno što moraju da znaju svi klijenti kojima je potrebno prevođenje igranih, dokumentarnih ili bilo koje druge vrste filmova sa grčkog na znakovni jezik, jeste da je titlovanje moguće izvršiti isključivo na srpski jezik.\nSve materijale nam možete dostaviti onako kako vama odgovara, odnosno ili preporučenom poštanskom pošiljkom ili lično ili, pak slanjem preko kurirske službe. Naravno, uvek imate opciju i da nam ih pošaljete elektronskim putem.\nPrevodi serija sa grčkog na znakovni jezik\nKako smo svedoci da je sve više vrlo zanimljivih grčkih serija u opticaju, to ne čudi što nam se klijenti sve češće obraćaju sa zahtevom za prevođenje serija sa grčkog jezika na znakovni. A kod nas možete dobiti ne samo prevod serija u ovoj kombinaciji jezika na onaj, da tako kažemo uobičajen način, već i njihovo titlovanje.\nSamim tim što naš tim čine i profesionalci specijalizovani upravo za ovu uslugu, podrazumeva se da se da se titlovanje u ovom slučaju vrši na jezik koji je zvaničan u Republici Srbiji.\nza grčki i znakovni jezik


Agencija za konsalting - Osnivanje, osnivači, šifra delatnosti - Zakon o privrednim društvima - Advokatska kancelarija Dragana Lj. Đorđević\nAdvokat Dragana Đorđević » Blog » Osnivanje agencije za konsalting\nKo i kako može obavljati konsultantske aktivnosti?\n23. 11. 2016. Dragana Đorđević\t27 komentara\nOsnivanje, registracija i organizacija privrednih društava i preduzetnika regulisani su Zakonom o privrednim društvima, Zakonom o postupku registracije u Agenciji za privredne registre, Pravilnikom o sadržini registra privrednih subjekata i dokumentaciji potrebnoj za registraciju i Odlukom o naknadama za poslove registracije i druge usluge koje pruža Agencija za privredne registre.\nAgencija za konsalting može biti registrovana kao privredno društvo u jednoj od pravnih formi, koje su predviđene Zakonom o privrednim društvima i to kao:\nAgencija za konsalting – osnivači\nOsnivači privrednog društva mogu da budu domaća i strana fizička i pravna lica.\nTakođe domaće i strano fizičko lice može obavljati konsultantske aktivnosti kao preduzetnik, ali uz uslov da strano fizičko lice ima pravo na nastanjenje u Republici Srbiji.\nDa bi fizičko lice moglo da se registruje kao preduzetnik i da Agencija za konsalting obavlja delatnost na teritoriji Republike Srbije, fizičko lice mora da ima prebivalište na teritoriji Republike Srbije, ako je reč o domaćem fizičkom licu odnosno pravo na nastanjenje, ako je reč o strancu.\nAgencija za konsalting – šifra delatnosti\nUredbom o klasifikaciji delatnosti nije predviđena jedinstvena šifra delatnosti za sve konsultantske aktivnosti. Takođe postoje delatnosti koje su rezervisane samo za određeni oblik organizovanja.\nAgencija za konsalting ne može biti registrovana za obavljanje delatnosti pravnog konsaltinga, koja je prema pozitivnom pravu još uvek vezana isključivo za obavljanje delatnosti advokata. I prema Uredbi o klasifikaciji delatnosti i prema Zakonu o advokaturi poslove pravnog konsaltinga mogu da obavljaju samo advokati ili druga lica za koja je to predviđeno posebnim zakonom. Prema Uredbi o klasifikaciji delatnosti ovi poslovi razvrstani su u pravne poslove, pod šifrom 69.10, a obuhvataju advokatske poslove, kao i ostale pravne poslove, kao što su poslovi javnih beležnika, mirovnih sudija, medijatora, istražitelja, veštaka, stečajnih upravnika, izvršitelja, forenzičara, zastupnika za patente, žigove i trgovačke marke.\nAgencija za konsalting može da obavlja najveći broj konsultantskih aktivnosti ukoliko je kao svoju pretežnu delatnost registrovala delatnost koja je prema Uredbi o klasifikaciji delatnosti označena šifrom 70.22 – Konsultantske aktivnosti u vezi s poslovanjem i ostalim upravljanjem.\nŠifra delatnosti 70.22 – Konsultantske aktivnosti u vezi s poslovanjem i ostalim upravljanjem obuhvata sledeće aktivnosti:\ndavanje saveta, usmeravanje ili pružanje operativne pomoći poslovnim i drugim organizacijama u vezi s upravljanjem, kao što su strategije kompanija i organizaciono planiranje, transformisanje poslovnih procesa, promena uprave, smanjenje troškova i druga finansijska pitanja\nmarketinške ciljeve i politike; politike, praktična pitanja i planiranje u oblasti ljudskih resursa, obezbeđivanje ljudskih resursa, prakse i planiranja; strategija penzionisanja; planiranje proizvodnje i kontrole\ndavanje saveta, usmeravanje ili pružanje operativne pomoći ekonomskim subjektima i javnim službama u vezi sa:\n– izradom računovodstrenih postupaka, programa i procedura troškova budžetske kontrole\n– davanjem saveta i pružanjem pomoći ekonomskim subjektima i javnim službama, koji se odnose na planiranje, organizaciona pitanja, efikasnost poslovanja i kontrolu, upravljanje inforamcijama i dr.\nAgencija za konsalting, koja je kao svoju pretežnu delatnost registrovala delatnost 70.22. – Konsultantske aktivnosti u vezi s poslovanjem i ostalim upravljanjem, ne može da obavlja sledeće aktivnosti, koje navedena šifra delatnosti ne obuhvata:\nprojektovanje softvera za računovodstvo, delatnost 62.01\ndavanje pravnih saveta i predstavljanje, delatnost 69.10\nobavljanje računovodstvenih i knjigovodstvenih poslova i poslova kontrole; davanje poreskih saveta, delatnost 69.20\narhitektonske i inženjerske konsultantske aktivnosti, delatnosti 71.11 i 71.12\nekološke, agronomske, bezbednosne i slične konsultantske aktivnosti, delatnost 74.90\ndelatnost agencija za zapošljavanje, delatnost 78.10\npomoćne obrazovne aktivnosti, delatnost 85.60\n27 - “Osnivanje agencije za konsalting”\nvelimir vulinovic kaže:\n29. 12. 2018. u 21:28\n…da li, kao osnivač i direktor d.o.o. preduzeća koje je u procesu likvidacije, mogu sad osnovati agenciju za (npr.) konsalting?\n06. 01. 2019. u 20:55\nDozvoljeno je da osnujete agenciju.\n14. 10. 2018. u 15:47\nPoštovana Dragana ,\nmože li agencija za konsalting da ima i povremeno spoljnotrgovinsko poslovanje,\nprevashodno je u pitanju uvoz opreme u naučno istrazivačke svrhe?\n23. 11. 2018. u 15:02\nPoštovani Vuče, Prema odredbama člana 4. Zakona o privrednim društvima društvo ima pretežnu delatnost, koja se registruje u skladu sa zakonom o registraciji, a može obavljati i sve druge delatnosti koje nisu zakonom zabranjene nezavisno od toga da li su određene osnivačkim aktom, odnosno statutom. Takođe posebnim zakonom može se usloviti registracija ili obavljanje određene delatnosti izdavanjem prethodnog odobrenja, saglasnosti ili drugog akta nadležnog organa. Na osnovu navedenog možete obavljati uvoz opreme u naučno istraživačke svrhe, bez prethodne registracije delatnosti, pod uslovom da ispoštujete sve uslove, koji se odnose na obavljanje ove delatnosti.\n16. 05. 2018. u 10:41\nKakve su mogućnosti otvaranja agencije za konsaltnig u oblasti osiguranja?\nPritom ne mislim na prodaju osiguranja, već samo konsalting.\n21. 05. 2018. u 09:25\nMožete mi se obratiti putem telefona na brojeve, koji su objavljeni na sajtu, radi konsultacije oko uslova za otvaranje agencije za konsalting u oblasti osiguranja. Ne mogu da Vam pružim sve informacije putem odgovora na Vaš komentar.\n08. 03. 2018. u 07:16\nLjubazno Vas molim da me pojasnite koje lice moze da vrsi konsaltig, da li je neophodna odradjena srucna sprema? Da li protiv zakonito ako konsalting obavlja lice sa SSS?\n19. 03. 2018. u 13:44\nZa obavljanje delatnosti konsaltinga je bitno da posedujete kvalifikacije i stepen stručne spreme, koji su potrebni za oblast u kojoj pružate savete svojim klijentima. Zakonom nije genreralno propisan stepen stručne spreme kao uslov za obavljanje delatnosti konsaltinga.\n22. 11. 2017. u 18:47\n1. Da li agencija sa sifrom delatnosti 7022 moze da vrsi usluge angazovanja bendova i muzicara pojedinaca na koncertima, festivalima, raznim dogadjajima od strane fizickih i pravnih lica (posredovanje)\n2. Posredovanje u trgovinskim odnosima\n24. 11. 2017. u 19:25\nAgencija ne može da obavlja delatnosti, kojse ste naveli u svom komentaru, a da registruje, kao pretežnu delatnost, delatnosti pod šifrom 70.22.\n18. 09. 2017. u 14:29\nDa li mogu da otvorim agenciju za konsalting dok sam u radnom odnosu u drugoj firmi?\n24. 09. 2017. u 19:58\nMožete da registrujete agenciju za konsalting dok ste u radnom odnosu u drugoj firmi ukoliko pretežna delatnost firma u kojoj imate zasnovan radni odnos nije konsultatnska, jer bi u tom slučaju prekršili pravila o zabrani konkurencije.\nLjiljana Pekovic kaže:\n01. 08. 2017. u 06:53\nda li je moguce osnivanje agencije za davanje saveta iz oblasti medicine i farmacije,ako je osnivac diplomirani farmaceut i koja bi bila sifra delatnosti?\n02. 08. 2017. u 16:25\nPrema Uredbi o klasifikaciji delatnosti grupa delatnosti pod šiframa 86.21, 86.22 i 86.23 obuhvata zdravstveno savetovanje i lečenje od strane doktora medicine i doktora medicine specijalista, doktora stomatologije, dostora stomatologije specijalista itd. Ove aktivnosti se mogu obavljati i u privatnoj praksi. Što se tiče savetovanja u oblasti farmacije ne postoji šifra delatnosti koja bi se neposredno odnosila na savetovanje u oblasti farmacije. Postoje samo šifre 46.46. i 47.73. koje regulišu trgovinu na veliko i malo lekovima. Ukoliko ste se odlučili da osnujete sopstvenu agenciju za konsalting možete mi se obratiti radi razmatranja svih uslova vezano za obavljanje ove delatnosti.\nNIKOLA GUSLOV kaže:\n24. 06. 2017. u 19:38\nDa li preduzetnik sa ovom sifrom 70.22\nMOZE DA SE NAPLACUJE DEVIZNO IZ INOSTRANSTVA ?\n30. 06. 2017. u 10:46\nMoćete da naplatite svoje devizno potraživanje u skladu sa odredbama Zakona o deviznom poslovanju, kao i drugim propisima koji regulišu ovu oblast.\n15. 04. 2017. u 10:56\nDa li se može registrovati agencija za obavljanje djelatnosti 70.22 i 85.60 te na koji način? Da li se može registrovati kao preduzetnik, te ako može koje sve kvalifikacije bi trebao da ima osoba koja je osniva?\n30. 04. 2017. u 10:43\nOvim putem mogu da Vam odgovorim da možete registrovati agenciju ili privredno društvo, ali da samo jednu od delatnosti registrujete kao pretežnu. Za sve ostale informacije molim Vas da mi se lično obratite radi organizacije sastanka i eventualnog dogovora o realizaciji poslovne saradnje.\n23. 03. 2017. u 17:22


Peticiju protiv uvođenja kazne doživotnog zatvora bez prava na uslovni otpust, potpisao je veliki broj univerzitetskih nastavnika, sudija, tužilaca, advokata i udruženja, saopštio je Beogradski centar za ljudska prava (BCLJP).\nPotpisnici peticije su više od 20 udruženja i organizacija, među kojima su Društvo sudija Srbije, Fond za humanitarno pravo, Komitet pravnika za ljudska prava YUCOM i drugi. Među potpisnicima su i pojedinci – članovi međunarodnih tela za zaštitu ljudskih prava, sudije i javni tužioci, više od 30 profesora i saradnika pravnih fakulteta u Srbiji, kao i više od 30 advokata.\nPotpisnici peticije protive se izmenama Krivičnog zakonika, čiji je Nacrt Ministarstvo pravde objavilo u aprilu ove godine. Njima bi se omogućila doživotna kazna bez mogućnosti uslovnog otpusta za teško ubistvo, silovanje, obljubu nad nemoćnim licem, trudnicom i obljubu nad detetom, ako za posledicu imaju smrt. Očekuje se da izmene ovog meseca uđu u skupštinsku proceduru.\n„Peticija ni na koji način ne umanjuju težinu krivičnih dela nasilja usmerenih ka deci, niti podriva ono što bi naša država trebalo da usvoji kao mere kako bi se ta krivična dela sprečila“, kaže za RSE jedna od potpisnika peticije, profesorka međunarodnog javnog prava Tatjana Papić.\n„Mi samo ukazujemo na fundamentalno pitanje u našem društvu, a to je poštovanje Ustava, jer on predviđa da su ratifikovani međunarodni ugovori i običaji deo našeg pravnog poretka. Ako se ovakva vrsta kazne, mora se uzeti u obzir ono što međunarodno pravo kaže na to“, ističe Papić.\nPeticija ukazuje na to da države potpisnice Evropske konvencije za zaštitu ljudskih prava, među kojima je i Srbija, ukoliko uvode kaznu doživotnog zatvora, moraju da omoguće pravo preispitivanja te kazne nakon određenog broja godina njenog izdržavanja.\n„Bez takvog postupka preispitivanja koji bi bio jasan i predvidiv, uvođenje ovakve kazne zatvora bilo bi u neskladu sa međunarodnim standardima, pa tako i onim što kaže Ustav Srbije“, ističe Papić.\nU peticiji se navodi i da potpisnici negoduju što inicirane izmene zakona nisu praćene zadovoljavajućim obrazloženjem, kao i što nije bilo javne rasprave o njima.\nOcena potpisnika je i da postupak pomilovanja u Srbiji o kome odlučuje predsednik republike, ne može biti zadovoljavajući mehanizam kojim bi se razmatrala opravdanost izdržavanja kazne doživotnog zatvora.


Nominacije za nagradu evropski najmenadžer stigle iz 20 država - Akta.ba\nNominacije za nagradu evropski najmenadžer stigle iz 20 država\n03.04.2018. 14:23 / Izvor: Fena\nNa proširenoj sjednici Organizacionog odbora za izbor evropskih najmenadžera, danas u Sarajevu, zaključeno je da se 38. ceremonija proglašenja najuspješnijih menadžera i ličnosti za 2018. godinu održi u Sarajevu 5. jula, a bosanskohercegovački izbor 6. decembra u Banjoj Luci.\nZa ovogodišnju prestižnu evropsku nagradu u Sarajevu dosad je nominovano oko 150 uspješnih menadžera iz svih privrednih oblasti iz 20 evropskih država, a priznanje će dobiti njih 25. Bit će dodjeljeno i 15-ak specijalnih nagrada ljudima koji nisu direktno u biznisu, ali imaju značajan uticaj na stvaranje ambijenta za biznis.\nToj prestižnoj ceremoniji u Sarajevu prisustvovat će oko 400 menadžera i veći broj predstavnika vlasti iz BiH i regiona, od kojih su neki već potvrdili svoj dolazak. Prije toga bit će održan tradicionalni međunarodni poslovni forum posvećen održivom razvoju, regionalnoj privrednoj saradnji i investicijama.\n"Pripreme za 38. Evropski izbor najmenadžera teku prema planu. Prijedlozi za nominacije pristižu svakog dana u Direkciju za izbor najmenadžera, a Nezavisni evropski žiri na čelu sa predsjednikom Viborom Mulićem iz Varšave uspješno obavlja svoj dio posla, tako da očekujemo još bolju manifestaciju nego ikada dosad", izjavio je Pane Škrbić, predsjednik Organizacionog odbora ove manifestacije.\nOrganizacioni odbor izbora evropskih najmaždžera odao je priznanje i dodjelio "zlatne plakete" ljudima koji su pomogli ovaj projekt u dužem vremenskom periodu.\nInače, dosad je ovu prestižnu nagradu primilo oko 500 uspješnih evropskih i bh. menadžera i zaslužnih ličnosti. Najviše nagrada, ukupno oko 350, pripalo je menadžerima i vlasnicima biznisa za razvoj kompanija, jačanje ekonomije, tehnološka dostignuća, za zapošljavanje i investicije. Tako je nagradu "Evropska ličnost godine" dosad primilo 15 predsjednika država i vlada, 20 ministara, 25 načelnika i gradonačelnika, te 40 ljudi iz oblasti nauke i 50 za oblast sporta, kulture i umjetnosti.\nOdržana konferencija Summit uspješnih menadžera: Boyko Borissov ličnost godine\nProglašenje najuspješnijih menadžera BiH sutra u Banjoj Luci\nPrestižne nagrade za Vinariju Podrum Vukoje 1982\nEvropski menadžeri u Sarajevu: Ključ uspjeha je u povezivanju\nKompanija LIVA Energy najinvestitor u BiH za 2015. godinu


ISSP: Rast BDP-a biće oko tri odsto – Mladi Nikšića\nISSP: Rast BDP-a biće oko tri odsto\nBruto domaći proizvod (BDP) Crne Gore će u ovoj godini, prema prognozama Instituta za strateške studije i projekcije (ISSP) na bazi makroekonomskog modela, ostvariti realni rast od oko tri odsto, prenosi Mina business.\n„Nešto niža stopa rasta BDP-a u ovoj u odnosu na prošlu godinu će biti posljedica nešto nižeg, iako i dalje značajnog, rasta investicione aktivnosti u zemlji. Ove godine će finalna potrošnja bilježiti nešto niži rast u odnosu na prošlu, što će se odraziti i na nešto umjereniji rast BDP-a“, navodi se u aprilskim projekcijama ISSP-a.\nNešto niža stopa rasta potrošnje stanovništva, kako su objasnili, će biti posljedica manjeg raspoloživog dohotka, usljed povećanja određenih poreza u drugoj polovini prošle godine, prije svih poreza na dodatu vrijednost (PDV).\n„Takođe, nešto veća projektovana inflacija će uticati na manji raspoloživi dohodak“, smatraju u ISSP.\nKao i tokom prošle godine, kako su kazali, rast će u najvećoj mjeri biti podstaknut investicionom potrošnjom, koja će u ovoj godini rasti po stopi od preko 11 odsto.\n„Investiciona potrošnja će se i dalje bazirati na nastavku izgradnje prve dionice autoputa Bar-Boljare. Pored investicija u autoput, očekuje se da će se nastaviti strana ulaganja u turističku infrastrukturu, imajući u vidu činjenicu da je sektor turizma onaj koji značajno doprinosi BDP“, dodali su iz ISSP-a.\nKad su u pitanju spoljnotrgovinski odnosi, planirana dinamika izgradnje autoputa će, kako smatraju, uticati na nešto veću stopu uvoza u ovoj godini što će se odraziti na nešto veći ukupan uvoz roba i usluga koji će porasti oko 4,7 odsto.\n„Pored uvoza iniciranog investicijama taj rast će biti posljedica i visokog uvoza hrane, nafte i transportnih uređaja. Sa druge strane, nakon duže vremena crnogorska ekonomija je ostvarila pozitivnu stopu rasta kad je u pitanju izvoz roba, a kontinuitet u rastu izvoza se očekuje i u ovoj godini“, saopštili su iz ISSP-a.\nUz snažan sektor turizma i izvoz usluga, kako su kazali, ukupan rast uvoza roba i usluga je projektovan na 8,6 odsto u ovoj godini.\n„Takođe očekuje se dalji priliv stranih direktnih investicija, što če dodatno uticati na makroekonomska dešavanja“, dodali su iz ISSP-a.\nOsnovni faktori rasta BDP u prošloj godini su bili razvoj energetske i transportne infrastrukture i razvoj turizma. Kada su u pitanju specifični sektori, sektor sa najvećim udjelom investicija je bio javni sektor, što je posljedica izgradnje autoputa.\nMještani protiv izgradnje male hidroelektrane na Bukovici\nPregledana 92 pacijenta\nSmanjen promet robe u trgovini na malo\nCrna Gora prednjači po cijenama goriva u regionu


Kancelarija za mlade obeležila 11. rođendan | Zrenjanin\nKancelarija za mlade obeležila 11. rođendan\n14. februar 2019. 12:29:36\nSvečanost povodom obeležavanja jedanaest godina od osnivanja Kancelarije za mlade Zrenjanin održana je danas u Baroknoj sali Gradske kuće, a tom događaju prisustvovao je i pomoćnik gradonačelnika Simo Salapura, kao i predstavnici institucija kulture, Crvenog krsta, Vojske Srbije i žandarmerije.\nSalapura je rekao da je polulacija mladih - đaci, studenti, osnovna pokretačka snaga razvoja lokalne samouprave i našeg Grada.\n- U tom smislu, trudimo se da raznim programima i projektima podržimo njihov rad i njihov razvitak u našoj lokalnoj samoupravi - kazao je Salapura.\nOn je istakao da je prošle godine donet veoma važan strateštki dokument - Lokalni akcioni plan za mlade, koji će definisati smernice i metodologiju daljeg razvoja omladinske politike u našem gradu.\n- Ponosni smo i na činjenicu da smo zajedno sa sredstvima Pokrajinskog sekretarijata za sport i omladinu unapredili i opremili naš omladinski klub gde će mladi moći da se okupljaju i edukuju, a samim tim i druže - rekao je pomoćnik gradonačelnika uz čestitke Kancelariji za mlade i svim mladim ljudima koji učestvuju u njenom radu.\nRekao je i da će Grad Zrenjanin i ubuduće stvarati uslove za razvoj omladinske politike u našem gradu.\nMiodrag Laništanin, saradnik Kancelarije rekao je da se zrenjaninska Kancelarija za mlade ubraja u pionire omladinske politike u Srbiji.\n- Istakao bih uspešnu godinu iza nas, ostvarili smo dva ključna cilja, a to je donošenje Lokalnog akcionog plana za mlade, koji je Skupština jednoglasno usvojila, kao i otvaranje omladinskog kluba u prostorijama Kulturnog centra u čemu nam je mnogo pomogla Gradska uprava, ali i Kulturni centar Zrenjanin i Pokrajinski sekretarijat za sport i omladinu - kazao je on i zahvalio na podršci.\nRekao je da aktiviste Kancelarije ubuduće očekuje promocija Omladinskog kluba i promocija mladih kroz razne projekte koji će biti relizovani.\nPovodom ovog, značajnog jubileja, dodeljene su i zahvalnice pojedincima i kolektivima koji su u prethodnom periodu pružali pomoć i podršku Kancelariji, a plaketa za najvolontera Kancelarije za 2018. godinu dodeljena je Nikolini Đokić.


Kako najbrže i najjeftinije od Stare Pazove do Beograda ili Novog Sada?\nIzvor: Radio Televizija Vojvodine, 03.Dec.2018, 20:27\nStara Pazova se nalazi između dva grada u zemlji, a sve važne saobraćajnice u regionu presecaju teritoriju ovog dela Srema, kao i značajni međunarodni železnički pravci koji idu ka Subotici na severu i Nišu na jugu.\nĐaci, studenti i zaposleni iz Stare Pazove najčešći su putnici koji putuju ka Beogradu i Novom Sadu, a put do škole, fakulteta ili posla predstavlja značajan trošak za kučni budžet, bez obzira da li putujete autobusom, vozom, sopstvenim automobilom ili >> Pročitaj celu vest na sajtu Radio Televizija Vojvodine << taksi prevozom.\nPutnici koji do dva najveća grada u Srbiji idu vozom u jednom pravcu treba da izdvoje od 185 do 360 dinara, cena autobuske karte, takođe, u jednom pravcu do Beograda košta od 290 do 340 dinara, odnosno do Novog Sada od 350 do 470 dinara.\nOni koji putuju sopstvenom automobilom do Beograda moraju sipati goriva za minimum 500 dinara u proseku, odnosno 800 dinara do Novog Sada, dok prevoz taksijem u jednom pravcu do Beograda košta oko 2.500 dinara, odnosno do Novog Sada 3.000 dinara.\nRačunica je jasna: najjeftinije ćete proći ukoliko se put Beograda ili Novog Sada uputite vozom, ali će vam trebati od 40 do 60 minuta ukoliko putujete do glavnog grada, odnosno 70 do 90 minuta do vojvođanske prestonice.\nNajbrži način je svakako sopstvenim automobilom.


Delegacija Skupštine i Vlade TK-a u posjeti Banovićima – Radio Feral\nDelegacija Skupštine i Vlade Tuzlanskog kantona predvođena predsjednikom Senadom Alićem i premijerom Jakubom Suljkanovićem posjetila je danas u Banovićima lokaciju gdje je u subotu (17. februara) u večernjim satima bačena eksplozivna naprava.\nPodsjećamo, spomenutog dana, oko 20:30 sati nepoznata osoba bacila je eksplozivnu napravu na diskoteku QM u Banovićima uslijed čega je jedna osoba zadobila povrede.\n„Ministarstvo unutrašnjih poslova i Uprava policije poduzimaju sve potrebne mjere kako bi se osigurala bezbijednost, kako građana Banovića, tako i svih drugih građana Tuzlanskog kantona. Još uvijek se vodi istraga u vezi sa ovim činom, a očekujemo i da vidimo kako će Tužilaštvo da okarakteriše ovaj akt. MUP i Uprava policije čine sve što je u našoj nadležnosti da otkrijemo počinioca ovog djela i očekujem da to bude učinjeno brzo“, rekao je ministar unutrašnjih poslova Husein Topčagić, ističući da nema razloga za dalju uznemirenost građana.\n„Kao Vlada, mi smo putem resornog ministarstva upoznati sa ovim događajem i poduzimamo sve neophodne radnje kako bi se događaj što prije rasvijetlio i priveli njegovi počinioci. Svim građanima Banovića i Tuzlanskog kantona ovom prilikom, i našim prisustvom ovdje, želim poručiti da će Vlada poduzeti sve mjere kako bi svi naši građani bili bezbijedni“, rekao je premijer Suljkanović.\nUpitan da prokomentariše nedavne izjave da će rekonstrukcija Vlade dovesti do destabilizacije stanja u Kantonu, premijer Suljkanović je ovom prilikom kazao da to nisu dobronamjerne poruke. „Mi ćemo, kao Vlada, u narednom periodu obezbijediti finansijsku stabilnost Tuzlanskog kantona, prije svega, a poduzimamo sve mjere da i sigurnosnu situaciju u našem kantonu zadržimo na najvišem nivou“, zaključio je Suljkanović.\nSvoju zahvalu za današnji dolazak delegacije Skupštine i Vlade, te iskazanu podršku građanima Banovića, izrazio je i načelnik Općine Banovići Midhat Husić. „Ovom prilikom želim izraziti zahvalnost najodgovornijim ljudima u našem kantonu koji i ovom posjetom daju podršku istražnim organima da se ovaj čin rasvijetli i počinioci uhapse. Ovo je bio napad na građane i omladinu Banovića i zaista nedopustivo je da se ovakve stvari dešavaju bilo gdje danas u 2018. godini, a posebno u Banovićima koji su uvijek slovili za miran i tolerantan grad“ rekao je načelnik Husić.\n← SDA objavila imena onih koji su izbačeni iz stranke\nU narednim danima nove snježne padavine →\n22/02/2017 Mirza Musanovic 0


Jović spasilac: Partizan remizirao protiv Mure (VIDEO) - infoBirač\nJović spasilac: Partizan remizirao protiv Mure (VIDEO)\n26 Juna, 2021 26 Juna, 2021 admin\nFudbaleri Partizana remijem su započeli pripreme u Sloveniji, budući da su u Morksoj Soboti odigrali nerešeno protiv šampiona Slovenije – 2:2 (2:0), prenosi Arena sport.\nZvanično najbolji slovenački tim daleko više je odmakao u pripremnom procesu, što se videlo i tokom 90 minuta igre, budući da su igrači srpskog vicešampiona bili mnogo umorniji usled činjenice da su juče imali dva jaka, a jutros jedan trening slabijeg intenziteta.\nMuri je ovo bila četvrta pripremna utakmica, ekipi trenera Aleksandra Stanojevića prva i sasvim je očekivano bilo da se domači igrači bolje kreću na terenu i da budu svežiji.\nUpravo tu činjenicu su i iskoristili prvotimci slovenačkog tima i u prvih 45 minuta nametnuli jak ritam meča, koji Partizanovi igrači nisu mogli da isprate, pa su na kraju imali i mnogo sreće što nisu primili više od dva gola.\nMeđutim, u nastavku meča, nakon što je na teren ušla druga grupa igrača crno-belih, situacija na terenu se izmenila i tim iz Humske je zaigra mnogo bolje i sasvim zasluženo uspeo da izbegne poraz.\nNajzaslužniji za to je mladi napadač Nemanja Jović koji je postigao oba pogotka za tim iz Humske. Najpre je u 60. minutu maetsralno reagovao na ubačenu loptu Marka Živkovića, a onda u finišu susreta još jednom zatresao mrežu slovenačke ekipe na zadovoljstvo trenera Aleksandar Stanojevića.\nFudbaleri Partizana naredni meč igraju u sredu, 30. juna, a rival će im biti ekipa Kopra.\nU Zvorniku održan 16. Vidovdanski sabor (FOTO, VIDEO)\nServisne informacije 27.6.2021.


Neka Milo i Ana Đukanović dokažu porijeklo 900 hiljada za stan na Menhetnu - Crno na Bijelo\nZaista nismo ni mislili da je Edin Kolarević, sestrić Mila Đukanovića i sin glavne akterke afere “Telekom”, stan na Menhetenu od 900 hiljada dolara kupio od svojih “krvavo zarađenih” para, jer je i djetetu iz vrtića jasno da ih sa 23 godine nije ni mogao imati. I naravno da će sada roditelji pokušati da odbrane sina, kojeg su svjesno upetljali u svoje sumnjive poslove, ne shvatajući da platformu “Crno na bijelo” ne interesuje momak od 23. godine, već sistem koji mu omogućuje da u tim godinama okreće milione nepoznatog porijekla, dok mu majku pravosudni organi više država sumnjiče za kontroverzne poslove i nelegalna primanja u privatizaciji Telekoma, ukazali su u platformi “Crno na bijelo”.\nPlatforma “Crno na bijelo” ranije je objavila posjedovne listove i druge potvrde američkih organa, iz kojih se vidi da je sestrić predsjednika Demokratske partije socijalista (DPS) Mila Đukanovića, Edin Kolarević, tokom 2006. godine kupio skupocjenu nekretninu na Menhetnu, koju je tada platio preko 900 hiljada dolara. Danas je otac Edina Kolarevića, Mehmed Meša Kolarević kazao da kredit za kupovinu navedenog stana plaćaju on i “Ana Đukanović, tada Kolarević, koji su ugovarači kredita”.\n“Priča oko 30. godina kredita je providna i ima za cilj samo da izazove nekakvo sažaljenje, jer prije svega nije dokazano – za šta je kredit uopšte i uzet, te da li je namjenski podignut baš za kupovinu tog stana. A da ne pričamo o tome, kako nema ni hipoteke nepokretnosti, ukoliko je navedeni kredit podignut isključivo za kupovinu skupocjenog stana. Uostalom, svi znamo da Banke ne daju kredit ukoliko se ne garantuje makar duplo tolikim iznosom imovine, ukoliko je uopšte i bilo kredita za kupovinu ovog stana. Sve to pokazuje da su Ana Đukanović i Mehmed Kolarević priznali da su oni dali novac za kupovinu stana, kao i da su raspolagali ogromnim kapitalom, čim su mogli priuštiti toliki novac za stan na Menhetnu. Međutim, najvažnije je to što nisu dokazali porijeklo imovine, osim isprazne priče o kreditima, kojom se uostalom branio i član njihove porodice, Milo Đukanović”, ukazali su u platformi “Crno na bijelo”.\nU platformi “Crno na bijelo” podsjećaju kako je predsjednik DPS-a i ujak Edina Kolarevića, Milo Đukanović “prošao sa aferom oko kredita, koju je ranije objavio biznismen i Đukanovićev dojučerašnji prijatelj, Duško Knežević”.\n“Ukoliko je porodica Đukanović još 2006. godine raspolagala tolikim kapitalom, da je mogla kupovati stanove po svjetskim prijestonicama i trošiti milione eura na slične aktivnosti, onda građani mogu samo zamisliti koliki kapital posjeduju danas. Nije valjda da su svi građani/ke Crne Gore ostali nesposobni, a da porodica Đukanović toliko napredna da u jednoj ovako osiromašenoj zemlji ostvari toliki kapital”, ukazali su u platformi “Crno na bijelo”.\nOni opet ističu da će prvi potez platforme “Crno na bijelo”, nakon osvajanja vlasti i konstituisanja ekspertske Vlade, biti usvajanje Zakona o porijeklu imovine svih funkcionera i povezanih lica, kako bi se konačno izvele na čistac sve sumnjive transakcije i svi koruptivni poslovi.\n“Pa neka onda, pred nezavisnim institucijama, svi koji su se ogriješili o budžet Crne Gore i koji su učestvovali u pohari naših resursa, dokazuju – crno na bijelo, odakle im svaki cent nelegalno stečene imovine. Počev od sadašnjeg predsjednika DPS-a Mila Đukanovića, pa do svih njegovih tajkuna, prijatelja i parazitskih partijskih kadrova. Zakon mora biti jednak za sve, a svaki nelegalno stečeni cent se mora vratiti u budžet Crne Gore. Tako se čuva država Crna Gora i tako se odgovorno upravlja njenim resursima”, ukazali su u platformi “Crno na bijelo”.\nU platformi “Crno na bijelo” podsjećaju da je upravo zbog svih tih planova, kao i zbog otkrivanja i dokumentovanja brojnih afera, Građanski pokret URA nedeljama glavna i jedina meta dvorskih medija i partija vlasti, ali da ih ništa “neće skrenuti sa puta oporavka Crne Gore i konačne demokratizacije društva”.


Niži PDV pojeftiniće stambeni prostor za deset odsto\nZa prosečan stan 7.000 evra manje\nU "Stankomu" kažu da će sa novcem ušteđenim od kupovine moći da se opremi novi stan\nBEOGRAD - Većina građana koji žele da kupe stan mesecima prave računicu kako da se uklope u visoke rate za otplatu stambenih kredita. U toj muci svaki dinar odnosno evro se vaga, pa je za njih izvesno olakšanje da će ih novosagrađeni željeni stan sada koštati par hiljada evra manje jer je za ovu "robu" snižen PDV sa 18 na 10 odsto.\nNiži PDV pojeftiniće stanove za 10 odsto, potvrdili su investitori i agencije za nekretnine u Beogradu, s tim da će ovaj trend biti prisutan i u ostalim delovima Srbije. U "Stankomu" kažu da će sada pojeftiniti sve njihove lokacije po kvadratu za 100 evra, pa će tako kupac stana od 70 kvadrata na Banovom brdu, Filmskom gradu ili Vidikovcu obezbediti krov nad glavom za 7.000 evra manje. Kvadrat stana na lokaciji Filmski grad koštaće umesto 1.150 - 1.050 evra, a na Čukaričkoj padini umesto 1.250 - 1.150 evra.\n- Ovo sniženje je značajno jer sa 7.000 evra koje im sada ostanu kupci mogu skoro da opreme ceo stan - kažu u "Stankomu". Mića Ružić, zadužen za odnose sa javnošću ove kompanije, podseća da je uvođenje PDV-a od 18 odsto u januaru poskupelo stanove, što je i umanjilo promet. Investitori se nadaju da će prodaja stanova sada ići bolje jer je uz niži PDV povećan i broj banaka koje odobravaju stambene kredite.\nMeđutim, jedna od primedbi investitora je i nepromenjen PDV od 18 odsto na građevinski materijal kao trošak u gradnji stana. Do uvođenja PDV-a u januaru na ovaj materijal plaćao se porez od oko 8 odsto. Činjenica je i da PDV od 18 odsto ostaje za garaže i nove lokale.\nTomislav Sekulić, direktor agencije za nekretnine " Evropa eskluziv", smatra da će niži PDV na novoizgrađene stanove posredno uticati na pojeftinjenje i svih ostalih na tržištu.\nOd kada je snižen PDV dosad je, ističe Sekulić, 70 odsto investitora koji preko nas prodaju stanove snizilo svoje cene za 10 odsto. On dodaje da će tako kvadrat stana na Crvenom krstu sada koštati 1.420 umesto 1.500 evra, što je kod stana od 100 kvadrata ušteda od 8.000 evra. Isto važi i za Vidikovac jer će kvadrat pojeftiniti sa 950 na 870 evra. Sekulić podseća da je prethodnih meseci već došlo do snižavanja cene stanova za 15 do 20 odsto. "Najveće interesovanje je za manje stanove koji koštaju do 40.000 evra, a tek onda za skuplje, od 80.000 do 120.000 evra", priznaje on.\nNovi Beograd - 1.500 evra\nU građevinskom preduzeću "Napred" poručuju da njihovi stanovi neće pojeftiniti zato što cenu kvadrata nisu menjali ni kada je uveden PDV. Završeni stanovi u Bulevaru kralja Aleksandra po kvadratu staju 1.550 evra, a u novobeogradskom bloku 22, čiji je rok završetka mart iduće godine 1.490 evra. Najviše se traže manji stanovi, i koliko god da imate takvih, sve plane. Traže se i stanovi do 30 kvadrata koje ne samo "Napred" nego i većina ostalih investitora ne gradi, kažu u ovom preduzeću.\nKonkurencija uvodi standarde\n- Dobro je i da se uvodi red u stanogradnju jer je prošlo vreme kada se mešetarenjem mogao ostvariti ekstraprofit. Sada imate grupu od desetak kvalitetnih i profesionalnih investitora i izvođača koji određuju standarde na tržištu. Do ovoga je došlo pre svega zato što nadležne institucije sada insistiraju na strogom poštovanju građevinske i urbanističke regulative i tehničkih standarda\n- kaže Sekulić.\n"Nekse grupa" nije dobrodošla


BiH: Halal certifikat ima 105 kompanija | Starmo\nNaslovnica Život BiH: Halal certifikat ima 105 kompanija\nBiH: Halal certifikat ima 105 kompanija\nSarajevo — Direktor Agencije za certificiranje halal kvalitete BiH Damir Alihodžić izjavio je Feni da je proces halal certificiranja u 2019. godini uspješno okončalo 29 kompanija i to 19 iz BiH, šest iz Srbije, te po jedna kompanija u Turskoj, Crnoj Gori, Bugarskoj i Češkoj.\nOd ukupno 29 kompanija, iz sektora prehrambene industrije je 17, osam iz oblasti turizma, dvije iz oblasti proizvodnje stočne hrane i premiksa, te po jedna kompanija iz oblasti farmacije, ambalaže hrane i kožarske industrije.\nNa području BiH najviše halal certificiranih kompanija u 2019. godini je iz sektora prehrambene industrije, njih devet, zatim turizma osam, te po jedna kompanija iz oblasti farmacije, ambalaže hrane i kožarske industrije.\n“Halal industija je veoma značajna za Bosnu i Hercegovinu. Gotovo sve značajnije kompanije su prepoznale potencijale svjetskog halal tržišta i implementirale zahtjeve halal standarda. U prosjeku svake godine uspješnu implementaciju zahtjeva halal standarda okonča više od 20 novih kompanija u BiH” – kazao je Alihodžić.


Novogodišnji poslovni pokloni - Kako izabrati poklon za Novu godinu za zaposlene i poslovne partnere\nPočetna Blog Blog Novogodišnji poslovni pokloni – Kako izabrati poklon za Novu godinu za zaposlene i poslovne partnere?\nO jednoj firmi mnogo govori i to kakav stav poslodavac ili šef, odnosno vlasnik kompanije ima prema svojim zaposlenima, kao i prema saradnicima i poslovnim partnerima sa kojima kompanija redovno sarađuje.\nZa uspešno poslovanje i napredovanje jedne kompanije, važna je mreža zadovoljnih ljudi – od rukovodilaca, preko zaposlenih, do saradnika, poslovnih partnera i klijenata.\nU ovom tekstu nećemo govoriti o tome šta je sve na dnevnom, redovnom nivou potrebno da bi se ovo ostvarilo i verujemo da svi koji uspešno posluju to već znaju. Govorićemo o poklonima koji se u posebnim prilikama poklanjaju upravo ovim ljudima. Pokloni za praznike, jubileje, rođendane i druge važne datume, predstavljaju još jedan mali znak pažnje koji vašim zaposlenima i poslovnim parterima pokazuje da mislite na njih i da sa njima želite da na neki način obeležite sve važne događaje.\nKod nas se poslovni pokloni najčešće poklanjaju za Novu godinu. To je inače vreme radosti i darivanja, pa većina kompanija upravo tada priprema i daruje poklone.\nNovogodišnji poslovni pokloni su odličan način da obradujete svoje zaposlene, saradnike, klijente i poslovne partnere. Ujedno, uz pomoć ovih poklona razvijate svoj brend koji će se naći u rukama i u vidokrugu velikog broja ljudi.\nZato vam dajemo nekoliko ideja šta možete pokloniti kako zaposlenima, tako i poslovnim partnerima i saradnicima koji su podjednako važni za uspeh vaše kompanije.\nTradicionalni poslovni pokloni – olovke, rokovnici, kalendari i privesci\nOno sa čim nikada nećete pogrešiti jesu olovke, rokovnici, privesci i slične sitnice. To je ono što će oraspoložiti vaše zaposlene, ali svakako savetujemo da uz to bude i nešto malo drugačije, odnosno originalnije. Možete izabrati neobičan oblik ili da pored logoa vaše firme štampate i neku zanimljivu poruku.\nIsto važi kada poslovne poklone poklanjate saradnicima. Dakle, potrudite se da vaši pokloni budu originalniji i drugačiji, birajte kvalitetnije i zanimljivije, zato što će tada i najobičnija olovka i rokovnik imati mnogo veću vrednost i verujte da će osoba koja to dobije znati da ceni i da će to sigurno dugo čuvati. A poenta ovakvih poklona jeste da ostanu upamćeni.\nModerni poslovni pokloni za Novu godinu – bežični punjač ili držač za mobilni telefon\nBežični punjači su nešto što nam je svima potrebno u ovom veku. Dakle, bez telefona ne možemo da funkcionišemo, a znamo da smo vrlo često na kraju same baterije i bez mogućnosti da napunimo bateriju kablom. Zato bi bilo idealno da vaše zaposlene obradujete jednim originalnim i pre svega korisnim korporativnim novogodišnjim poklonom, odnosno bežičnim punjačem baterije.\nUkoliko su vaši zaposleni često u autu, onda jedan od novogodišnjih poslovnih poklona može biti i držač za mobilni telefon ili bluetooth slušalica, koje će koristiti u kolima.\nPoslovne torbe – ekskluzivan novogodišnji poslovni poklon\nUkoliko do sada vašim zaposlenima niste obezbedili poslovne torbe, sada je prava prilika. To će biti torbe koje će moći da nose na posao ili kada se ide na neki poslovni put. Isto tako vašim poslovnim saradnicima i partnerima takođe možete pokloniti jednu od ovih torbi i time im pokazati koliko ih cenite.\nInteresantni satovi i majice za mlađu ekipu i opušteniju varijantu\nZidni satovi takođe mogu da budu dobra ideja. Time im možete pokazati da cenite njihovo vreme. Takođe, možete da se opredelite i za satove koji stoje na stolu i koji su praktično ukrasni. Brendirajte ih i kupite neke u šarenim bojama sa neobičnim motivima i iznenadićete svoj mladi tim koji je očekivao tradicionalne poklone.\nNaravno, uvek se možete opredeliti za majice ili neki drugi odevni komad (kačket, duks…). Možete uzeti klasičnu, brendiranu varijantu ili dodati neki lični pečat i time učiniti poklon unikatnim i zabavnim.


Stiga samohodna kosilica 2.51 kW COMBI 55SQ cena, cene Srbija, prodaja Beograd Novi Sad Niš\nStiga samohodna kosilica 2.51 kW COMBI 55SQ cene\nTrenutno nemamo slike za Stiga samohodna kosilica 2.51 kW COMBI 55SQ\nEPonuda nije internet prodavnica već Vam omogućava da brzo i lako nađete Stiga samohodna kosilica 2.51 kW COMBI 55SQ po najjeftinijoj ceni. Naš cilj je da kupci budu što bolje informisani o ponudi Stiga samohodna kosilica 2.51 kW COMBI 55SQ na tržištu Srbije. Vrlo lako nalazite željeni proizvod za kategoriju Benzinske kose trimeri cene, ne morate da lutate od sajta do sajta za Stiga Benzinske kose trimeri, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Stiga samohodna kosilica 2.51 kW COMBI 55SQ sa PRODAVCEM. EPonuda ne može da garantuje potpunu tačnost specifikacije i slika za Stiga samohodna kosilica 2.51 kW COMBI 55SQ. Pre kupovine, podatke za Stiga samohodna kosilica 2.51 kW COMBI 55SQ proverite na sajtu PROIZVOĐAČA.


Malver SMSVova opstao u Google Play prodavnici tri godine, i inficirao najmanje milion uređaja\nMobilni telefoni, 21.04.2017, 01:00 AM\nAndroid aplikacija "System Update" koja sadrži spyware SMSVova, uspela je da opstane u Googleovoj prodavnici aplikacija Play najmanje tri godine, od 2014. kada je ažurirana poslednji put.\nGoogle je intervenisao tek ove nedelje, kada ga je o aplikaciji obavestila firma Zscaler, ali aplikacija je uklonjena iz Play prodavnice prekasno - pošto ju je već preuzelo između milion i pet miliona korisnika koji su je instalirali na svojim telefonima.\nAplikacija je opstala u Play prodavnici uprkos tome što njena Play Store stranica izgleda izuzetno sumnjivo. Aplikacija je predstavljena jednim praznim screenshotom i jednom rečenicom u opisu koja objašnjava da "aplikacija ažurira i omogućava posebne funkcije lokacije".\nI ocene korisnika ukazivale su na sumnjivo ponašanje aplikacije. Korisnici su se žalili da aplikacija nije ažurirala njihove sisteme kao što je obećavala, već je nestajala sa ekrana čim bi bila prvi put pokrenuta.\nStručnjaci firme Zscaler analizirali su izvorni kod sporne aplikacije i zaključili da aplikacija nema bilo kakve funkcije za ažuriranje sistema, već da se ponaša kao špijunski program.\nOni kažu da je u aplikaciji pronađen malver, koji je nazvan SMSVova i koji se kontroliše preko SMS poruka.\nMalver SMSVova ima funkcionalnost koja uspostavlja Android servis i broadcast receiver.\nAndroid servis uzima poslednje poznate koordinate korisnika i čuva ove informacije u "Shared Preferences", prostor za skladištenje gde Android obično prikuplja podatke aplikacije.\nSa druge strane, Android broadcast receiver je mesto gde se nalazi veći deo malicioznog koda. On čeka SMS poruke u kojima piše "vova-" ili "get faq". Napadač koji pošalje SMS sa komandom "get faq" inficiranom uređaju dobiće SMS sa spiskom komandi koje može izvršiti. Nove komande bi onda mogle biti poslate SMS porukama da prefiksom "vova-", npr.: vova-set user password:'newpassword'.\nAplikacija ima podršku za komande koje javljaju korisnikovu trenutnu lokaciju i menjaju lozinku uređaja.\nZašto SMSVova prikuplja samo informacije o lokaciji korisnika nije jasno, ali ove informacije mogu biti zlonamerno iskorišćene na različite načine.\nIstraživači misle da bi SMSVova mogao biti rana verzija DroidJack RAT, jednog od najpoznatijih komercijalnih trojanaca za daljinski pristup na tržištu, koji se na hakerskim forumima pojavio u junu 2014. Istraživači Zscalera otkrili su i da SMSVova ima istu strukturu koda kao i mali deo DroidJack RAT.\nImajući u vidu da aplikacija System Update nije ažurirana od decembra prošle godine, kao i njenu sličnost sa DroidJack RAT, moguće je da je ona jedan od prvih pokušaja da DroidJack ili bar jedan njegov deo, prođe filtere Google Play prodavnice.


Ništa od povratka u Partizan, gledaćemo Boa u Evroligi! - Sportske.net\nNišta od povratka u Partizan, gledaćemo Boa u Evroligi!\nAmerički plejmejker sa makedonskim pasošem blizu je dogovora je jednim evroligašem, prenosi Sportando.\nPo košarkaškim kuloarima se neko vreme šuškalo da bi Lester Bo Mekejleb mogao da se vrati u tabor crno-belih, budući da ekipa ove sezone ima golemih problema na poziciji pleja, ali od toga definitivno neće biti ništa.\nIme njegovog kluba je još uvek nepoznanica, ali Sportando tvrdi da Mekejleb više nije slobodan igrač i da je našao angažman jednom od evroligaških timova.\nOvaj Amerikanac je nakon koledža sa 23 godine stigao u Evropu, prvi klub na "Starom Kontinetu" bio mu je turski Mesin, posle godinu dana prelazi u Partizan gde provodi sezonu 2009/10.\nBo Mekejleb je bio prva violina ekipe koja je dogurala do fajnal fora u Parizu, što je poslednji veliki rezultat srpske košarke na klupskom planu. Sa crno belima je osvojio ABA ligu, titulu prvaka Srbije i Kup Radivoja Koraća.\nNakon Partizana dve godine provodi u Monepaskiju iz Sijene sa kojim osvaja dve duple krune u Italiji, a prošlu i pretprošlu sezonu igrao je za Fenerbahče i kolekciji torfeja dodao po jednu titulu u turskom prvenstvu, kupu i Superkupu.


Igrali „Svetog Savu“ da plate drugarici struju - juGmedia\nLESKOVAC – Učenici Osnovne škole „Bora Stanković“ iz leskovačkog sela Guberevac izveli su danas humanitarnu predstavu „Sveti Sava-Svetlost srpska“ i od ulaznica prikupli 10.900 dinara za ugroženu četvoročlanu porodicu svoje drugarice iz jedne leskovačke škole. Predstava je u prepunoj sali Kulturnog centra odigrana u organizaciji Učiteljskog društva Leskovac i u saradnji sa O.Š. „Josif Kostić“.\n„Svetog Savu“ je izvelo 30 malih glumaca, kojima je skoro bila pretesna bina Kulturnog centra, a pratio ih je hor od 13 guberevačkih osnovaca.\nPredsednik Učiteljskog društva Dejan Cakić je rekao agenciji „juGmedia“ da će prikupljenim novcem biti plaćen deo duga za struju četvoročlane porodice sa samohranim nezaposlenim ocem, odnosno, porodice koja je korisnik socijalne pomoći i narodne kuhinje.\n„Ovo je prva u nizu planiranih humanitarnih akcija. Naša je namera da na ovaj način pomažemo siromašne učenike i njihove porodice. U svim školama ima sličnih slučajeva, a mi učitelji ne smemo da ostanemo po strani“, istakao je Cakić.\nPredstava „Sveti Sava“ biće izvedena i u nekim leskovačkim školama, a Učiteljsko društvo planira održavanje i drugih priredbi i humanitarnih turnira.\nUčiteljsko društvo u Leskovcu broji 275 članova i okuplja oko 80 odsto učitelja sa teritorije Leskovca.\nU Vranju se obeležava nedelja prevencije raka grlića materice


Pacoli: Vučić je shvatio - Sputnjik Srbija\n12:06 14 Decembar 2018\n20:01 25.07.2017 (osveženo 20:36 25.07.2017) Preuzmite kraći link\nLider Alijanse za novo Kosovo Bedžet Pacoli smatra da je predsednik Srbije Aleksandar Vučić prihvatio novu realnost na Kosovu i stiče da Vučićev stav otvara put ka normalizaciji odnosa između Prištine i Beograda, prenosi prištinski portal „Lajmi“.\n„Naravno, zatvarajući pritom pitanje nestalih osoba koje je teška rana za mnoge porodice ovde i na celom Kosovu“, naveo je Pacoli na Fejsbuku.\nPrema njegovim rečima, „Kosovo ne polaže pravo ni na šta što mu ne pripada, baš kao što nije spremno ni da dâ bilo šta što mu pripada“.\n„Put ka napretku i integraciji počinje tek kada se realnost prihvati i kada prestanete da živite u snovima i bajkama. Projekat evropskih integracija je takođe naš cilj, stoga je prirodno da taj cilj ne može biti postignut ako živite u bajkama i lažima“, naveo je Pacoli.\nKako je zaključio, takav način i takav pristup srpskog državnog rukovodstva otvara put ka intenziviranju konstruktivnog dijaloga između dve strane.\nBedžet Pacoli, Aleksandar Vučić


Džaferović odbio prisustvovati sastanku sa Lavrovom\nI član Predsjedništva Bosne i Hercegovine Šefik Džaferović neće prisustvovati današnjem sastanku članova Predsjedništva BiH sa ruskim ministrom vanjskih poslova Sergejom Lavrovom.\nPrethodno je, podsjetit ćemo, iz Kabineta člana Predsjedništva BiH Željka Komšića potvrđeno da je on odbio učešće na današnjem sastanku.\nLavrov je u ponedjeljak stigao u posjeti BiH, gdje se najprije u Istočnom Sarajevu sastao sa predsjedavajućim Predsjedništva BiH Miloradom Dodikom i zvaničnicima entiteta RS. Lavrov je podržao stav entiteta RS o opstrukciji NATO puta BiH, a istaknuo je potrebu očuvanja Dejtonskog mirovnog sporazuma, istovremeno pozivajući na gašenje Ureda visokog predstavnika (OHR) u našoj zemlji.\nNakon sastanka u Istočnom Sarajevu, Lavrov se u sarajevskom hotelu Evropa sastao sa predsjednikom Hrvatske demokratske zajednice (HDZ) BiH Draganom Čovićem.


Biće prava atrakcija: Grandiozna rekonstrukcija srpske tvrđave, uloženi milioni - Sputnjik Srbija\n12:30 13.05.2021 (osveženo 12:31 13.05.2021) Preuzmite kraći link\nUžička tvrđava, generacijama koje dolaze svedočiće o periodu iz 1737. godine tokom koje su Austrijanci, boraveći u Užicu u vreme rata sa Turcima, crtežima i drugim podacima ostavili tragove o izgledu utvrđenja. Austrijanci su te podatke prilikom povlačenja poneli sa sobom, a u bečkim i berlinskim arhivima pronašao ih je poznati arheolog Marko Popović, na osnovu čega je i rađena rekonstrukcija Starog grada.\n@crvenkapanaputu je podelio/la objavu\n„Dakle, možemo da kažemo da se u ovoj fazi rekonstrukcije Starog grada radovi privode kraju. Od Ministarstva trgovine, turizma i telekomunikacija u ovoj godini dobićemo sredstva za geomehanička ispitivanja za budući most, koji će povezivati magistralu i užičku srednjovekovnu tvrđavu. On će sam po sebi biti velika atrakcija i nadamo se da će posle njegove izgradnje svi turisti koji idu ka Zlatiboru, Tari Mokroj Gori ili Bosni i Hercegovini svratiti i posetiti Stari grad“, rekao je zamenik gradonačelnika Užica, Dragoljub Stojadinović.\nUz podsećanje da je u užičku srednjovekovnu tvrđavu do sada uloženo više od 60 miliona dinara, Stojadinović ističe da je Grad uložio oko 16 miliona dinara, resorna republička ministarstva 35 miliona, a Američka ambasada osam miliona dinara, prenosi portal B92 Putovanja.\n„Pored Starog grada koji predstavlja biser i simbol Grada Užica imamo i Hidrocentralu pod gradom, neolitsko naselje čije otvaranje će biti uskoro, zelenu stazu koji zajedno čine ogroman turistički potencijal. Narednih dana će biti aktivirani i ostali turistički sadržaji poput izdavanja bicikala, trotineta, kajaka i turističkog vozića.“\nsrednji vek, rekonstrukcija, tvrđava, Užice


Žig “Dobro iz Crne Gore” za tri preduzeća – Bankar.me\nŽig “Dobro iz Crne Gore” za tri preduzeća\nJuly 12, 2018 CRNA GORA, ENERGETIKA, SVE VIJESTI Leave a comment\nSavjet za dodjelu žiga vizuelnog označavanja crnogorskih proizvoda “Dobro iz Crne Gore” dodijelio je na jučerašnjoj sjednici pravo korišćenja tog kolektivnog žiga firmama: “Školjke Boke Kotor”, “Katunjanka Cetinje i “Crnagorakop NB Danilovgrad”.\nKako je saopšteno iz Privredne komore (PKCG), kompaniji “Školjke Boke” pravo korišćenja znaka “Dobro iz Crne Gore” dodijeljeno je za ostrige ili kamenice, odnosno mušlje ili dagnje. Riječ je o privatnoj kompaniji koja se sa uzgojem i plasmanom školjki počela baviti 2010. godine, a godišnji obim proizvodnje je u prosjeku na nivou od oko 20 tona mušulja i 150 do 300 hiljada komada ostriga, što se uglavnom plasira na domaće tržište i samo manji dio ide u izvoz piše u saopštenju PKCG.\nSirari-kooperativi “Katunjanka” dodijeljen je žig za polutvrdi punomasni sir, dimljeni polugvrdi punomasni sir, polutvrdi punomasni sir sa začinima i urdu. Kopmanija je počela proizvodnju 2002. godine i dostigla je godišnji obim od 80 do 100 tona. Kompletnu proizvodnju plasira na domaće tržište. Sirovina i proizvodi sirare “Katunjanka” su 100 odsto crnogorskog porijekla, a svakodnevno ogkupljuje mlijeko od 60 farmera sa područja Danilovgrada naveli su iz PKCG.\nZnak “Dobro iz Crne Gore” je kompaniji, “Crnagorakop NB” dodijeljen za bebi keksove, čokoladu, krem blok, kremić, kafu, mješavinu keksa i čokoladni kolač.\nPOJMOVIDobro iz Crne Gore nacionalni žig\nPrevious Erdoganov zet srušio nacionalnu valutu\nSljedeći Radnici Fijatove fabrike na jugu Italije najavili štrajk zbog Kristijana Ronalda\nPočela promocija domaćih proizvoda “Kupujmo domaće”\nSvima bi bilo bolje da više kupujemo domaće\nĐede, navijaš li za mene kada igram fudbal


Održana ponoćna liturgija – Nadlanu.com\nOdržana ponoćna liturgija\nObjavljeno 7. jan 2011. / 10:33:31\nBEOGRAD, 07. januar 2011. (FoNet) - Ponoćnom liturgijom, koju je u hramu Svetog Save na Vračaru služio poglavar Srpske pravoslavne crkve (SPC) patrijarh Irinej, pravoslavni vernici u Srbiji počeli su proslavu Božića, dana rođenja Hristovog.\nU Božićnoj poslanici patrijarh Irinej je naglasio da je Božić praznik mira i ljubavi, praštanja i mirenja, sloge i jedinstva i upozorio da što je manje Boga i Božje ljubavi u ljudima, to je manje ljubavi u ljudskim odnosima, to je manje istinske ljubavi u braku, porodici i društvu.\nKao datum Hristovog rođenja, 25. decembar, uveden je u četvrtom veku, u vreme cara Arkadija.\nOvaj datum se i danas poštuje, s tim što se on, prema Julijanskom kalendaru, poklapa sa Gregorijanskim 7. januarom, pa pravoslavne crkve koje se drže julijanskog vremena Božić slave tog dana. Srpska pravoslavna crkva i njeni vernici Božić slave tri dana, koji su u njenom kalendaru obeleženi crvenim slovom.\nKako podseća RTS, pored SPC, Božić 7. januara proslavljaju Ruska pravoslavna crkva, Jerusalimska patrijaršija, Sveta Gora, starokalendarci u Grčkoj i egipatski Kopti.


Brazil u trećem kolu eliminisan sa Kopa Amerika - Muški magazin - trendovi, fitness, lifestyle, saveti, devojke... `\nBrazil u trećem kolu eliminisan sa Kopa Amerika\nBrazil je neočekivano elimisan u trećem kolu i to zahvaljujući golu koji je postignut rukom...\nBrazil se u trećem kolu Kopa Amerike susreo sa Peruom koji je do sada imao samo tri pobede u istoriji nad Brazilom. Iako je Brazilu bio potreban nerešen rezultat da prođe u dalju fazu takmičenja, Raul Rudijas je uspeo da zavara oko sudije i da postigne go rukom.\nIako su svi igrači Brazila momentalo počeli da govore da je upitanju igra rukom, sudija je odlučio da dosudi gol Peruu.\nBrazilci su imali nekoliko šansi za go, ali nisu uspeli da to da realizuju i da te šanse pretvore u gol. Ipak, ova utakmica će definitivno biti glava tema za razgovor u sportskim vestima jer je neregularan gol prošao kao validan.\nPROČITAJTE SLEDEĆI TEKST: Najbolji MOTO trikovi koje ćete ikada videti


Izvor: Radio Televizija Vojvodine, 27.Sep.2021, 17:56\nOn je istakao da je od krucijalne važnosti za svaku vladu da >> Pročitaj celu vest na sajtu Radio Televizija Vojvodine << pitanje klimatskih promena i životne sredine uključi u sve javne politike - od ekonomije, obrazovanja, socijalnih pitanja do rodne ravnopravnosti.\n"Doneli smo nove zakone, pripremili strategiju razvoja energetike do 2050. i nacionalni plan za klimu i energetiku i pripremili smo se za zelenu agendu i energetsku tranziciju. Srbija je država koja hoće da se kreće brže i bude još efikasnija u ovom procesu, a svojim radom na novom modelu rasta, Srbija hoće da bude šampion. Konferencija u Glazgovu je značajna, aktivno ćemo učestvovati", poručila je Mihajlović.\n"Dekarbonizacija je naš cilj i vizija da do 2050. završimo taj proces. Da gradimo nove kapacitete - velike hidroelektrane, vetro i solarne elektrane i na taj način povećamo proizvodnju električne i toplotne energije iz obnovljivih izvora, ali i da povećamo energetsku efikasnost. Potrebna nam je vaša podrška, pre svega u razmeni iskustava i znanja, sve više je investitora zainteresovanih da ulažu u OIE", rekla je ona.\n"Konferencija u Glazgovu biće prilika za sve države da predstave svoje planove za klimatsku akciju", rekao je Moran.\nIzvor: Radio Televizija Vojvodine, 28.Sep.2021, 12:49\nPotpredsednica Vlade i ministarka rudarstva i energetike, prof. dr Zorana Mihajlović, izjavila je u Novom Sadu da je zelena agenda generacijsko pitanje, da ne može da se koristi u dnevnopolitičke svrhe, kao i da izbori neće uticati na definisanje energetskih ciljeva, a da je srpski zeleni plan model...


Izgleda da su se naučnici konačno složili oko toga šta je Pluton, ako već nije planeta - Nedeljnik\nPodaci su naučnicima ukazali i na to da je Pluton, koji je 7,5 milijardi kilometara udaljen od Sunca i koji je manji od Zemljinog meseca, nekada imao okean\nU nedavno objavljenom izveštaju, naučnici kao mogućnost razmatraju ideju da je udaljena patuljasta planeta formirana "aglomeracijom (nagomilavanjem) oko milijardu kometa".\n"Razvili smo ono što smo nazvali 'džinovska kometa', kosmohemijski model nastanaka i formiranja Plutona", kaže vođa istraživanja doktor Kristofer Glen, prenosi B92.\nNaučnici su analizirali podatke koje su prikupile svemirska sonda Evropske svemirske agencije - Rozeta, koja se spustila na kometu 67P, i NASA-ina sonda "Novi horizonti" (New Horizons) koja je letela pored Plutona.\nPronašli su "intrigantnu doslednost" u količini azota koja se nalazi na Plutonovom velikom srcolikom glečeru, kao i na kometi.\nI ne samo to. Podaci su naučnicima ukazali i na to da je Pluton, koji je 7,5 milijardi kilometara udaljen od Sunca i koji je manji od Zemljinog meseca, nekada imao okean, piše NjuzHab.\n"Naše istraživanje ukazuje da na to da je inicijalni hemijski sastav Plutona, nasleđen od nagomilanog materijala kometskog porekla, bio hemijski izmenjen tečnom vodom, koja bi mogla da potiče iz ispodpovršinskog okeana", kaže doktor Glen.\nMisija sonde Rozeta je završena, pošto je ona namerno oborena na kometu 67P. Sonda "Novi horizonti" trenutno leti ka Kajperovom pojasu, oblasti malih tela Sunčevog sistema u obliku diska koja se nalazi iza Neptuna, a koji je oko 1,6 milijardi kilometara udaljen od Plutona.


U beogradskom hotelu Moskva, gde je 23. februara 1910. osnovan Srpski olimpijski klub, obeleženo je 111 godina olimpijskog pokreta u Srbiji. Poštujući višegodišnju tradiciju, na spomen ploču ispred hotela Moskva, u kojem je osnovan Srpski olimpijski klub, predsednik Olimpijskog komiteta Srbije Božidar Maljković položio je lovorov venac i intonirana je himna Srbije. Ovom prilikom pušten je u rad Virtuelni olimpijski muzej, inovativni projekat Olimpijskog komiteta Srbije koji je podržan od strane kompanije DDOR osiguranje i fonda “Olimpijska solidarnost” Međunarodnog olimpijskog komiteta.\nUsled aktuelnih epidemioloških okolnosti i mera koje je Vlada Republike Srbije donela u cilju suzbijanja negativnih efekata od posledica infekcije virusom COVID-19, ove godine manifestacija je obeležena, ali uz svedeniji i prilagođen program, koji se odvijao ispred Hotela Moskva, bez prisustva gostiju i zvanica.\nKada smo se pre tačno godinu dana okupili na ovom istom mestu, nismo mogli da pretpostavimo da ćemo iza nas ostaviti veoma izazovnu godinu. Godinu u kojoj su čak pomerene i Olimpijske igre u Tokiju, ali i godinu u kojoj je Olimpijski komitet Srbije, kao i ceo olimpijski pokret pokazao svoju snagu i odlučnost – odlučnost da se i u teškoj situaciji pandemije virusa COVID-19 izdignemo iznad izazova, brinemo za naše sportiste i radimo na promociji olimpizma i najlepših ljudskih i sportskih vrednosti koje taj pokret nosi sa sobom. Te vrednosti u teškim vremenima kakva su danas, daju svima nadu, i zato moramo istrajati u našoj misiji.\nMoramo istrajati i zbog generala Svetomira Đukića i njegovih kolega oficira, koji su baš na ovom mestu započeli tradiciju Olimpijskog komiteta Srbije, na današnji dan dugu 111 godina. Ti časni oficiri u amanet su nam ostavili ideje viteštva i fer pleja u sportu, ideje koje danas treba preneti i u svakodnevni život i komunikaciju, kako bi se vratili pravim vrednostima. Danas zajedno bacamo pogled u svetliju budućnost i godinu, u kojoj nas očekuju Olimpijske igre u Tokiju, gde ćemo predstavljati našu predivnu Srbiju i stremiti ka što boljim rezultatima.\nPredsednik Izvršnog odbora kompanije DDOR osiguranje, Đorđo Markeđani, čestitajući rođendan Olimpijskom komitetu Srbije, predsedniku Maljkoviću, njegovom timu i svim olimpijcima rekao je:\nIzuzetna je čast i veliko zadovoljstvo biti deo Olimpijskog tima Srbije sa kojim delimo iste vrednosti, motivaciju i veru u fer-plej. U prethodnoj, veoma izazovnoj godini, pokazali smo zajednički da ostajemo na putu pravih vrednosti. Kompanija DDOR osiguranje veruje u ovo partnerstvo i drago mi je što mogu da najavim da ostajemo uz naš Olimpijski komitet i u narednom olimpijskom ciklusu – pratimo hrabre. Podrška koju pružamo u realizaciji virtuelnog Olimpijskog muzeja oslanja se i na našu strategiju adekvatnog kombinovanja tradicije i inovativnosti i digitalizacije. U svoje i u ime svih kolega iz DDOR osiguranja, šaljem iskrene želje za što boljim rezultatima svim našim olimpijcima!\n23. februara 1910. godine, na četvrtom spratu beogradskog hotela Moskva, u redakciji lista „Novo vreme“, osamnaest oficira na čelu sa generalom Svetomirom Đukićem, osnovali su Srpski olimpijski klub i postavili temelje Olimpijskog pokreta u Kraljevini Srbiji.\nolimpijski komitet srbije/rođendan/Virtuelni olimpijski muzej\nOlimpijski komitet Srbije izabrao najuspešnije sportiste, timove i trenera Srbij...\nNiko neće banju na istoku Srbije, PROPALA još jedna prodaja\nNovi Somersby jagoda i limeta – nestvarno dobar ukus, stvarno bez alkohola\nNjujorčanin tužio Mekdonalds jer je hamburger manji nego na reklami\nKIŠOBRANI luksuznih brendova propuštaju, a koštaju oko 1.500 evra (FOTO)\n✅ "U svemu, uključujući i vožnju i biznis, sr


Predsednici Turske i Rusije, Redžep Tajip Erdoan i Vladimir Putin, na sastanku u Sočiju, 22. oktobar, 2019.\nDogovor predsednika Rusije i Turske, Vladimira Putina i Redžepa Tajipa Erdoana (Recep Tayyip Erdogan) o kontroli nad severoistokom Sirije uz granicu s Turskom zacementirao je ulogu Rusije kao glavne sile u Siriji i pojačao njen značaj na Bliskom istoku, dok slabi uticaj SAD, pišu svetski mediji.\nTokom maratonskog sastanka Putina i Erdoana postignut je, kako su rekli, "istorijski" dogovor o vojnoj akciji protiv Kurda na severu Sirije, navodi BBC.\nDogovor je postignu uoči isticanja primirja između kurdskih boraca i turskih snaga, koji je postignut uz posredovanje SAD. Kurdske Narodne zaštitne jedinice (YPG) su saopštile da su ispunile uslove primirja, a prema novom dogovoru Turske i Rusije, kurdski borci su dobili dodatno vreme za povlačenje. Od podneve u sredu, kurdski borci će imati 150 sati da odu iz takozvane "sigurne zone" – pojasa dubokog 30 kilometara od granice Turske i Sirije.\nPutin i Erdoan su objavili dogovor posle šest sati razgovora i razmatranja mapa Sirije, ukazuje AP, dodajući da će ishod transformisati mapu severoistoka Sirije, ostavljajući Tursku s isključivom kontrolom jednog dela na sredini granice, dok će ostatak kontrolisati Turska, Rusija i sirijska vlada.\nDogovor Putina i Erdoana je zacementirao uloge Rusije i Turske kao glavnih stranih aktera u sirijskom sukobu, s ojačanom pozicijom Moskve pošto je Tramp ranije ovog meseca najavio povlačenje američkih trupa sa severa te zemlje, ocenjuje agencija Frans pres (Agence France-Presse).\nUprkos tome što su na suprotnim stranama u sirijskom sukobu, Turska i Rusija su sarađivale u pronalaženju rešenja za ovaj rat. Ankara kaže da su YPG "teroristički" ogranak Kurdske radničke partije koja vodi pobunu u Turskoj od 1984. i koju pored Ankare i SAD i Evropska unija smatraju terorističkom grupom.\nPosle šest sati razgovora, Putin je izrazio zadovoljstvo odlukom koju je opisao kao "veoma važnu, ako ne sudbonosnu, u rešavanju prilično napete situacije koja se razvila na sirijsko-turskoj granici". Erdoan je rekao da može prihvatiti prisustvo sirijskih trupa u toj oblasti, sve dok u njoj nema YPG.\nErdoan je u obraćanju novinarima s Putinom posle razgovora pozdravio sporazum kao "istorijski dogovor". Ankara će biti zadovoljna što je Moskva ubedila Damask da prepusti kontrolu nad delom teritorije na severoistoku. Zauzvrat, dodaje Gardijan, Moskva je izgleda dobila obećanje Turske da će Ankara poštovati sirijski suverenitet i teritorijalni integritet.\nPutin i Erdoan su šest sati razgovarali kako će oni i drugi regionalni akteri podeliti kontrolu nad Sirijom, zemljom razorenom osmogodišnjim građanskim ratom. Pregovori su, ističe Njujork tajms, završeni Putinovom pobedom – ruske i turske trupe će zajednički kontrolisati veliki prostor bivše kurdske teritoje na severu Sirije, što cementira brzo širenje ruskog uticaja u Siriji nauštrb Vašingtona i njegovih bivših kurdskih saveznika.\nI sve je očiglednije da će Rusija, koja je spasila vladu predsednika Bašar al-Asada brutalnim vazdušnim udarim proteklih četiri godine, biti arbitar ravnoteže snaga u Siriji. Taj status je, kako navodi list, pokazan brzo organizovanom posetom Erdoana u Putinovu rezidenciju u Sočiju.\nDok se SAD povlače, Rusija je bila ta čiji je pristanak bio potreban Erdoanu da bi konsolidovao i povećao dobitke u ofanzivi koju je pokrenuo posle odlaska američkih vojnika.